Perang Dayak Desa, Kalimantan Barat 1945

JIKA ada yang berkata kaum Dayak di Borneo khususnya di Kalimantan tidak pernah melawan sewaktu pendudukan Jepun adalah sesuatu yang salah sama sekali.  Ini kerana di dalam sejarah Perang Dunia Kedua berlangsung sememangnya ada kaum Dayak di Kalimantan yang bangun berjuang untuk keadilan rakyat dan tanahair mereka.   Perang Dayak Desa 1945 merupakan salah satu perang kaum dayak di Kalimantan Barat melawan pentadbiran tentera Jepun di tanahair mereka.  Pada waktu itu secara mengkhusus perang dayak ini bermula oleh satu kelompok kaum dayak yang dikenali sebagai Dayak Desa.  Populasi mereka banyak tertumpu di kawasan seperti wilayah kecamatan Tayan Hulu dan Tayan Hilir, Kabupaten Sanggau.  Kaum Dayak desa amat terkenal dengan seni kraftangan yang halus yang dinamakan Tenun Ikat.

Jika
diikutkan perang dayak desa ini sebenarnya adalah rentetan sambungan kepada
satu perang yang dilaksanakan bagi melawan Kolonial Belanda lagi.  Pada waktu itu ianya dikenali sebagai Perang
Majang Desa yang mana menyaksikan Belanda diperangi seperti di kawasan Sintang
sehinggalah Belanda kalah kepada Jepun.
Pada waktu itu dayak desa bangkit kerana tidak berpuashati dengan sistem
perlombongan yang diusahakan oleh Koloni Belanda yang dikatakan tidak adil dan
menjadikan dayak desa sebagai buruh tanpa bayaran yang setimpal.  Dan tatkala Jepun mengambilalih Kalimantan
sewaktu Perang Dunia Kedua, dayak desa turut menerima nasib yang sama bahkan
lebih kejam dan tiada perikemanusiaan.

Pemerintahan
Jepun di Borneo yang dinamakan “Kita Boruneo” langsung tidak memberikan apa-apa
kebaikan kepada masyarakat tempatannya. Sewaktu di bumi Kalimantan, hal pertama
yang mereka lakukan adalah memastikan agar semua kawasan lombong dan hasil
kayu-kayan di bumi Kalimantan digodek dengan sehabis mungkin untuk sumber
ekonomi “Negara Matahari Terbit” itu.

Cerita
buruh paksa sentiasa mewarnai pendudukan Jepun di Asia Tenggara dan tidak
terkecuali di bumi Kalimantan apabila Jepun membawa masuk dua perusahaan Jepun
yang dinamakan Nomura bagi menguruskan hasil-hasil perlombongan manakala
Sumitomo untuk industri kayu-kayan.  Dan
kedua-dua perusahaan ini telah menggunakan sepenuhnya masyarakat tempatan yakni
dayak desa yang pada mulanya dijanjikan dengan pelbagai “keindahan” untuk
menarik mereka bekerja yang mana pada akhirnya menjadi satu igauan ngeri untuk
mereka.

Tiada
upah malah dibuat seperti hamba abdi dan langsung tidak boleh pulang untuk
menemui keluarga mereka menjadikan kaum dayak desa yang bekerja dengan Nomura
dan Sumitomo bangun menuntut keadilan.
Dek kerana kurang zat makanan dan air bersih menyebabkan ramai buruh
dari kalangan dayak desa yang meninggal dunia akibat sakit-sakit atau terlalu
keletihan.

Akhirnya
derita buruh dayak desa di dua perusahaan Jepun ini pecah jua tatkala ada
beberapa orang pemuda dayak desa yang mampu melarikan diri walau seketat mana
kawalan tentera Jepun pada waktu itu.
Dan merekalah yang menyampaikan berita kepayahan mereka kepada ketua
kampung mereka dan ini termasuklah cerita bagaimana seorang wanita Dayak Desa yang
dikatakan akan dikahwini secara paksa oleh penyelia berbangsa Jepun bernama
Osaki yang menyelia aktiviti menebang pokok di daerah Melilau.

Wanita
dayak desa yang dimaksudkan itu bukanlah sembarangan individu sebaliknya anak
perempuan kepada seorang pemimpin dayak desa yang disegani bernama Pang
Linggan.  Mendengar cerita tersebut
membuatkan Pang Linggan marah sehingga beliau sendiri mendatangi kawasan dimana
Osaki berada.  Namun Osaki yang tidak
menghormati adat dan istiadat penduduk tempatan dengan sewenang-wenangnya
memperkotak katikkan Pang Linggan dan mengancam untuk memenggal kepada Pang
Linggan jika menentang kehendak beliau.

Kedatangan
Pang Linggan yang hendak menyelamatkan puterinya daripada menjadi mangsa pemuas
nafsu Jepun akhirnya membawa kepada satu musyawarah antara pemimpin-pemimpin
Dayak Desa di seluruh Sanggau.  Pada masa
itulah petanda peperangan besar akan berlaku apabila mereka mula menghantar
isyarat “mangkuk merah” kepada seluruh masyarakat Dayak di Kalimantan
Barat.  Tujuannya untuk mencari sampai ke
lubang cacing Osaki dan pihak Jepun yang kurang ajar dengan masyakat Dayak
Desa.

Pihak
Jepun di kedua-dua perusahaan pula dapat menghidu akan perancangan pemimpin
Dayak Desa kerana ada diantara buruh Dayak Desa ini yang dikatakan menjadi
“mata-mata” kepada Jepun selepas mereka diangkat menjadi ketua buruh. Mereka
inilah yang menjadi gunting di dalam lipatan bangsa dayak desa itu
sendiri.  Dek kerana itulah awal-awal
lagi sebelum perang dayak desa yang lebih besar tercetus, pihak Jepun sudahpun
bersiap siaga dengan tentera mereka.

Dayak Desa dengan dipimpin oleh Pang Suma atau nama sebenarnya Bendera Dulung telah menggerakkan tentera dayak desa sendiri yang dikenali sebagai “Angkatan Majang Desa” telah bergerak secara diam-diam ke kawasan Melilau pada bulan Februari 1945.  Langkah mereka yang teratur dan senyap langsung tidak dapat dihidu oleh tentera Jepun yang berkawal dan akhirnya kepala Osaki berpisah dari badan akibat dilibas oleh parang nyabur kepunyaan Pang Suma.  Keesokannya baharulah pihak Jepun mendapat berita bahawa ada seorang daripada bangsa mereka yang sudahpun terkorban oleh serangan dayak desa.

Tidak
terhenti dengan matinya Osaki, Pang Suma bersama Angkatan Majang Desa telah
mula mengatur serangan yang seterusnya.
Pada kali ini mereka bergerak ke Niciran di Pulau Jambu, Kecamatan
Tayan.  Kali ini mangsa parang nyabur
Pang Suma adalah seorang penyelia bernama Soet Soegisang. Seperti mana nasib
yang menimpa ke atas Osaki maka begitulah Soet kerana kepalanya turut dipenggal
oleh seorang dayak desa.

Dua korban dari pihak Jepun bertali arus menyebabkan pentadbiran Jepun yang beribu pejabat di Pontianak semakin risau dengan kebangkitan Angkatan Majang Desa dibawah Pang Suma.  Malah dek kerana isyarat “mangkuk merah” itu menyebabkan tentera Pang Suma semakin ramai kerana kaum dayak dari Ketapang sehingga ke Sekadau turut serta menyebabkan mahu tidak mahu Jepun menghantar pasukan komando terlatih mereka dari Pontianak yang dipimpin oleh Kaisu Nagatani.   Pasukan komando dibawah Kaisu Nagatani diceritakan berjaya memasuki Melilau dan bertahan di sebuah bangunan.  Namun perancangan yang baik ditambah lagi adanya kerjasama antara Pang Suma dengan Raden Iting yakni pewaris Kerajaan Melilau yang ditidakkan haknya untuk memerintah oleh Jepun menjadikan Angkatan Majang Desa semakin kuat.  Dengan kearifan penduduk tempatan Melilau sendiri akhirnya pasukan komando Jepun turut diperangi hanya dengan senjata-senjata tradisional masyarakat Dayak.  Malah di pertempuran itu juga menyaksikan Kaisu Nagatani sendiri, kepalanya bercerai dari badan oleh parang Nyabur si Pang Suma sewaktu perlawanan satu lawan satu.

Mendengar
pasukan komando mereka diperangi menyaksikan Jepun menghantar kumpulan tentera
yang ramai memasuki Melilau.  Jepun berjaya
menguasai Melilau semula pada akhir Jun 1945.
Pang Suma dan tentera dayak tidak pernah membiarkan Jepun menguasai bumi
mereka dan berlaku lagi satu pertempuran pada 17 Julai 1945.  Namun sayangnya kekuatan Jepun sukar untuk
dikalahkan pada kali ini kerana jumlah tentera Jepun serta senjata-senjata yang
mereka gunakan.

Kepercayaan
masyarakat Dayak yang sering didominasi oleh firasat sewaktu mimpi menyelaputi
dunia perang Pang Suma apabila dikatakan pada malam sebelum beliau dan angkatan
Majang Desa menyerbu Jepun di dalam mimpi beliau telah diberikan isyarat yakni
bayangan parang nyaburnya telah patah.
Dek kerana itulah Pang Suma sendiri dikatakan dengan mudah ditembak oleh
peluru tanpa mata tentera Jepun yang mengena pada bahagian pahanya.

Biar ramai angkatan Majang Desa yang tewas, Pang Suma dengan saki baki yang terselamat cuba mengundurkan diri seketika bagi mengumpul setiap tenaga yang ada untuk melawan kembali Jepun.  Namun saat di dalam kecederaan yang serius itulah beliau dikejar oleh sekumpulan tentera Jepun yang mana akhirnya Pang Suma sendiri terkena libasan pedang Samurai tentera Jepun.  Beliau gugur sebagai pahlawan dayak di Kalimantan di atas satu jambatan tidak jauh dari dermaga Melilau.

Gugurnya
Pang Suma bersama beberapa tokoh kepimpinan Dayak Desa yang lain tidak pernah
menghentikan semangat juang dayak di bumi Kalimantan.  Ada beberapa siri perang turut berlaku
selepas itu antara masyarakat dayak mahupun melayu di Kalimantan.  Antaranya perang yang dihasilkan dari
musyawarah Agustinus Timbang di Kapuas dan Sanggau mewarnai cerita perang
masyarakat tempatan dengan Jepun.

-HB-

#KamekSayangSarawakBah!

RUJUKAN:


‘Island Chain’: Obsesi Geopolitik China

Mengapa China makin aktif melabur di negara kita? Mengapa China ingin membina jaringan landasan keretapi dan pelabuhan di negara-negara seperti Pakistan, Sri Lanka, Myanmar dan termasuk Malaysia? Adakah ia berkaitan dengan tuntutan China terhadap Laut China Selatan (LCS)? Bolehkan ia dikaitkan dengan “klaim kedaulatan” China atas Taiwan? Adakah China ingin membina empayar? Semua persoalan ini dapat dirungkai dengan melihat pada sebuah masalah geopolitik China yang bernama “Rantai Pulau” (Island Chain).

Jika lihat pada peta, pulau-pulau di sebelah timur China – dari Jepun, Okinawa, Taiwan hingga ke Filipina – membentuk seutas “rantai” yang seolah-olah membelenggu pergerakan China di laut. Semasa zaman Perang Dingin (1948-1991), potensi strategik pulau-pulau ini telah dikenalpasti oleh John Foster Dulles, Menteri Luar (Secretary of State) Amerika pada 1950-an. Dulles telah memperkenalkan Strategi Rantai Pulau (Island Chain Strategy) untuk menjayakan strategi raya “pembendungan” (containment) yang bertujuan mengekang kemaraan kuasa China dan Soviet Russia.

Di bawah Strategi Rantai Pulau, pulau-pulau dari Jepun hingga ke Filipina dinamakan sebagai “Rantai Pulau Pertama” (First Island Chain) manakala pulau-pulau yang terdiri daripada Guam dan Northern Mariana dikenali sebagai “Rantai Pulau Kedua” (Second Island Chain). Amerika telah menubuhkan hubungan pakatan ketenteraan dengan Jepun, Korea Selatan, Taiwan (atau Republik China, ROC) dan Filipina untuk menjadikan mereka sebagai “unsinkable aircraft carriers” iaitu tapak pelancaran serangan terhadap China. Cuma, kesignifikan Strategik Rantai Pulau telah berkurang semenjak 1970-an dengan penjalinan hubungan diplomatik di antara Amerika dan China.

Meskipun Perang Dingin tamat pada 1990-an, Amerika tidak memberhentikan Strategi Rantai Pulau ini. China memahami apa isi hati Amerika. Dengan kehadiran Amerika di Rantai Pulau Pertama, jalan perdagangan laut utama China (yang mengangkut 90% dari sumber ekonomi China) terdedah kepada kuasa tentera laut Amerika. Amerika boleh menyekat aliran sumber ekonomi China pada bila-bila masa dan ia akan melemahkan China secara strategik. Dan untuk masa kini kuasa tentera laut China masih tidak dapat menandingi tentera laut Amerika.

Itu sebabnya China memandang serius terhadap LCS kerana China khuatiri sekiranya kawasan perairan tersebut dikuasai oleh Amerika dan sekutunya, ia akan mengancam keselamatan China secara terus. Begitu juga dengan Taiwan. China berharap, dengan menyatukan Taiwan dengan Tanah Besar China, ia dapat memecahkan Strategi Rantai Pulau Amerika. Jadi, tuntutan China ke atas LCS dan Taiwan bukan dibuat atas nasionalisme atau imperialisme, tetapi atas pertimbangan geopolitik dan keselamatan. Kalau mahu China mengurangkan keagresifannya dalam isu LCS, maka perlu membuat China rasa selamat.
Dasar “Pivot to Asia” yang diumumkan oleh Obama dan Clinton pada tahun 2011 telah menimbulkan rasa ketidakselamatan China. “Pivot” melibatkan pengukuhan hubungan ketenteraan dan ekonomi Amerika dan sekutu-sekutunya di Asia, termasuk Jepun, Korea Selatan, Filipina, Singapura, Taiwan (secara tidak rasmi), dan menarik rakan strategik baru, misalnya Indonesia dan Malaysia. Tetapi kedua-dua negara ini agak samar-samar dalam menyahut Pivot. Walaupun kehadiran Amerika dapat mengimbangi kuasa China, namun kecondongan ke arah Amerika akan menimbulkan reaksi balas daripada China.

Untuk membebaskan dirinya daripada dibelenggu Rantai Pulau ini, China telah memperkenalkan dasar One Belt One Road (OBOR) pada tahun 2013 sebagai jawapan balas kepada Pivot. Juga dikenali sebagai “Laluan Sutera Baru”, ia terdiri daripada Laluan Sutera Darat (Silk Road Economic Belt) dan Laluan Sutera Laut (21st Century Maritime Silk Road). Di darat, China telah dan sedang membina saluran-saluran paip minyak di Pakistan, Myanmar, Kazakhstan dan sebagainya untuk mengelak jalan laut di Asia Tenggara. Pada masa yang sama, China juga membina dan memiliki pelabuhan-pelabuhan strategik di negara-negara seperti Pakistan (Gwadar) dan Sri Lanka (Hambantota) sebagai pusat logistik.

Malaysia telah dikenalpasti sebagai satu hab Laluan Sutera yang ideal kerana kedudukan Semenanjung Malaysia sebagai penghujung benua Eurasia membolehkan China mengelak kawasan LCS. Pengangkutan kargo China yang tiba di pelabuhan Semenanjung Malaysia boleh disambung melalui jaringan keretapi di darat dan diangkut ke China melalui jaringan keretapi di Thailand dan Laos. China memerlukan Malaysia untuk melengkapi strateginya, dan ia telah membawa kepada pelaburan dalam projek-projek seperti Melaka Gateway dan ECRL.

Sama ada ia menjadi ancaman atau tidak kepada Malaysia bergantung kepada perspektif. Ada yang risau China akan menggunakan pemilikan ke atas pelabuhan-pelabuhan strategik untuk mengancam Malaysia. Namun sekiranya China telah pun mencapai matlamat keselamatannya melalui kerjasama yang disifatkan “win-win”, buat apa China nak mengancam lagi? Malah kerjasama sebegini dapat meredakan ketegangan di LCS kerana dengan adanya laluan alternatif kepadanya.

Sementara kita melihat ia sebagai ancaman, negara-negara jiran kita tengah meneguk peluang. Singapura, Indonesia dan Thailand hanya akan tersenyum lebar jika kita menolak pelaburan-pelaburan yang berkaitan dengan Laluan Sutera. Siapa yang bakal menerima kesan sekiranya potensi Melaka sebagai pusat pelabuhan serantau dimanfaatkan sepenuhnya, kalau bukan Singapura?

Jokowi yang bercita-cita menjadikan Indonesia sebagai “Poros Maritim Dunia” juga menantikan peluang untuk membangunkan Selat Lombok dan Selat Sunda sebagai laluan perdagangan utama serantau, namun ia kurang menarik minat China kerana faktor jarak. Pada masa yang sama, Thailand menawarkan alternatif kepada Melaka iaitu Segenting Kra. Cuma ia juga tidak begitu menarik perhatian China, kerana dari segi nilai logistik dan strategik ia tidak banyak berbeza pun dengan Melaka. Mereka akan dapat peluang yang diidamkan, sekiranya Malaysia tidak relevan dalam geostrategi China.

Mengakui China sebagai sebuah negara hegemon tidak bermakna kita akan sentiasa dibuli. Menerima pelaburan China juga tidak bermaksud menolak pelaburan dari negara lain. Malah untuk tahun 2015, FDI Jepun ke Malaysia adalah dua kali ganda FDI China ke Malaysia, maka tidak timbul soal kebergantungan ekonomi kepada China. Malaysia selamat selagi kita mengamalkan strategi “diversification” atau “hedging” yang menjalin hubungan dengan semua kuasa besar sebagai pengimbang kepada kuasa China, tidak kira Amerika, Jepun, India atau Rusia.

– Ayman Rashdan Wong –


Disebalik Kekalahan Liverpool Kepada Napoli, Ada Sejarahnya

Beberapa hari lepas, kita menyaksikan Napolis mengatasi Liverpool.  Kemenangan ini bukan hanya kerana kerana kekuatan pertahanan dan kelajuan serang balas mereka semata-mata, tetapi ada sejarah disebaliknya.

Napoli ini jika di Itali, ia seolah pasukan kerdil yang komuniti liga Serie A tak berapa percaya kemampuannya. Napoli bahkan sering juga dipandang sebagai picisan oleh pasukan-pasukan elit dari Utara Itali.

Tetapi puncanya bukan kerana bolasepak semata-mata. Bandar Naples sendiri dan penduduknya, iaitu ‘Neapolitan’ adalah mangsa marginalisasi terancang di Itali sejak lama dahulu. Mereka telah sekian lama dijadikan bahan lelucon dan jenaka rasis kerana identiti bandar itu sendiri.

Ia bandar yang prinsip asalnya mengumpulkan ramai imigran-imigran asing yang menetap di Naples menjadi warganya. Mereka adalah waris pelaut dan awak-awak kapal yang berlabuh di pelabuhannya iaitu “Porto Di Napoli”. Sekalipun bandar Naples ini penting dan bersejarah, ia pernah wujud sebagai bandar yang tinggi kadar jenayahnya dan kotor pula persekitarannya, membentuk sebahagian dari identiti unik Naples ini sendiri.

Namun pelabuhan Napoli inilah yang seawal abad ke-13 telah menerima kedatangan orang Yahudi yang dihalau dari Katolik Sepanyol. Ia juga menjadi antara bandar terawal melindungi pelarian Muslim dari Syria dan kini satu bandar bersoladiriti menyokong keberadaan pelarian Syria paling ramai di Itali. Datuk Bandar Naples malah melarang kapal selam Amerika yang terlibat dalam serangan di Syria dari berlabuh di pelabuhan mereka.

Naples hingga hari ini meraikan kepelbagaian bangsa dan agama di sebalik majoriti negaranya yang lemas dalam warisan fasisme pasca Perang Dunia Kedua.

Jadi, sama seperti aiskrim perisa “Neapolitan” (ya, dinamakan sempena kepelbagaian identiti bandar Naples), ia dihuni oleh penduduk dari pelbagai warna dan identiti yang menemukan sinar penyatuan dalam bolasepak, iaitu pasukan Napoli.

Kelab Napoli bahkan memberi banyak sebab mengapa mereka dipilih oleh pemain-pemain seperti Maradona yang digelar “Tuhan Bandar Naples, menarik minat Amadou Diawara atau sehingga hari ini, pemain pertahanan Muslim mereka, dikatakan kedua terbaik selepas Van Dijk iaitu Kalidou Koulibaly.

Setiap pemain asing dari luar Itali yang bermain dengan Napoli ini ada kisah serupa. Sekalipun digelar dengan pelbagai gelaran yang buruk berbaur perkauman yang teruk, kesan tabiat fasis rakyat Itali yang diwariskan oleh Mussolini, mereka tetap datang ke Naples, begitu bersemangat bermain untuk Napoli kerana mahu membuktikan sesuatu.

Napoli sudah masak menjadi pasukan “outcast”. Mereka jemu menjadi mangsa buli perkauman dan agama. Bosan dijadikan mangsa peminggiran dan pandangan enteng pasukan-pasukan besar dari Utara Itali. Jelek diketepikan dalam pembangunan sosiobudaya dan ekonomi Itali. Mereka bahkan tidak mahu menjadi Itali, sebaliknya mahu terus kekal menjadi Napoli dengan identiti dan watak sendiri.

Jika diteliti, kisah Napoli dan bandar Naples, baik identiti warga dan pelabuhannya sama seperti kisah rakyat Liverpool yang tidak mahu mengaku Inggeris sebaliknya kekal sebagai Scouser, menghimpunkan penduduknya di bawah panji-panji satu pasukan (atau dua) bolasepak.

Seperti Liverpool, Napoli memang kuat semangatnya mahu membuktikan mereka mampu sekalipun dipandang sebelah mata. Juventus sekalipun pernah tersungkur menyembah mereka.

Akhirnya, San Paolo turut menjadi saksi bahawa mereka juga mampu menundukkan Juara Eropah, pasukan rakyat dari tanah Inggeris, Liverpool.


Fakta Menarik Mengenai Penterjemahan Al-Quran

Al-Quran adalah sebuah teks agama Islam di mana penganutnya mempercayai ianya wahyu daripada Allah (Nama Tuhan yang disembah umat Islam) melalui malaikat Jibril kepada Nabi Muhammad SAW (570-632). Pada masa itu, ayat Al-Quran disampaikan secara berperingkat iaitu bermula pada tarikh 22 Disember 609 dan telah lengkap lebih kurang 23 tahun kemudian.

Al-Quran mengandungi 114 bab dengan kepanjangan yang pelbagai, di mana setiap bab dikenali sebagai “Surah”. Terdapat 6,236 ayat dalam buku Al-Quran. Bilangan ayat bertambah jika perkataan “bismillah…” dihitung secara berasingan. Ketika nabi Muhammad SAW hidup, tiada ayat dalam Al-Quran pernah diterjemahkan dalam mana-mana bahasa. Namun sehingga 1936 hari ini, Al-Quran boleh didapati dalam lebih 102 bahasa.

Salman al-Farisi telah menterjemahkan Surah Al-Fatihah dalam bahasa Parsi pada awal abad ke-7. Seorang cendekiawan dari Constantinople yang bernama Nicetas Byzantius telah membuat penterjemahan Al-Quran dalam bahasa Yunani sekitar tahun 855-870. Mansur I (961-976), raja Samanid telah memerintahkan para ilmuwan Khorasan untuk menterjemah Tafsir al-Tabari ke dalam bahasa Parsi. Pada abad ke-11 hingga ke-12, al-Quran dan tafsirnya telah diterjemahkan ke dalam bahasa Parsi. Kesemua manuskrip buku itu masih ada hingga kini dan diterbitkan beberapa kali.

Bahasa Latin, Inggeris, Sepanyol dan Perancis adalah bahasa Eropah turut berlakunya pernterjemahan Al-Quran. Robertus Ketenensis telah menghasilkan terjemahan Al-Quran dalam bahasa Latin pada tahun 1143 yang bertajuk “Lex Mahumet pseudoprophete” (Perundangan Muhammad Si Nabi Palsu) sebelum tertolak.

Pembantu King Charles I iaitu Alexander Ross telah menterjemahkan Al-Quran ke bahasa Inggeris melalui bahasa Perancis “L’Alcoran de Mahomet by du Ryer” (The Qur’an of Muhammad). Julio Cortes yang mengarang “El Coran” terbitan Tahrike Tarsile Qur’an ditemui secara meluas di Amerika Utara. L’Alcoran de Mahomet / translaté d’Arabe François par le Sieur Du Ryer, Sieur de la Garde Malezair., 1647, 1649, 1672, 1683, 1719, 1734, 1770, 1775, oleh André Du Ryer merupakan terjemahan bahasa Perancis yang pertama.

Bahasa Turki, Hindi, Urdu, Melayu dan Cina adalah antara bahasa Asia yang telah berlakunya penterjemahan Al-Quran. Yusuf Ma Dexin (1794–1874) adalah penterjemah pertama dalam bahasa Cina. Elmalılı Muhammed Hamdi Yazır  telah menerbitkan buku “Hakk Dīni Kur’an Dili” dalam bahasa Turki pada tahun 1935. Kanzul Iman turut terbabit dalam penterjemahan ke bahasa Hindi, Bengali dan Gujarat.

Terjemahan pertama ke Urdu dilakukan oleh Shah Abdul Qadir, anak kepada Shah Abdul Aziz Dehlawi (Ilmuwan Islam di sub-benua India pada abad ke-18). William Shellabear (1862–1948) ilmuwan British dan missionari di Malaysia telah mula membuat penterjemahan Al-Quran dalam ke dalam bahasa Melayu, tetapi tidak sempat habiskan kerana meninggal dunia pada tahun 1948.

Penterjemahan Al-Quran turut dilakukan ke dalam bahasa-bahasa Afrika. Bahasa tersebut adalah bahasa Swahili, Yoruba dan Hausa oleh Sheikh Ali Muhsin al-Barwani, Sheikh Adam Abdullah Al-Ilory dan Sheikh Muhamud Gumi masing-masing.

Selepas kejatuhan Shah Iran, Ayatollah Khomeini telah meminta semua umat Islam agar mempelajari bahasa Esperanto. Al-Quran terjemahan Esperanto dihasilkan di Iran. Pada tahun 1970, Profesor Italo Chiussi pengganut Ahmadiyyah telah menterjemahkan Al-Quran ke dalam bahasa Esperanto.

Kesimpulannya; selepas kewafatan Nabi Muhammad SAW, Al-Quran telah diterjemahkan dalam pelbagai bahasa. Bukan sahaja bahasa Parsi, bahasa-bahasa yang terdapat di benua Eropah, Asia, Afrika turut membuat penterjemahan Al-Quran. Malah, bahasa tiruan seperti bahasa Esperanto turut mengambil tempat.


Charlemagne: Pemerintah Pertama Empayar Rom Suci

Charlemagne (juga dikenali sebagai Charles Agung, atau Charles I) adalah seorang Raja Franks, pemerintah pertama Empayar Rom Suci (walaupun istilah ‘Empayar Rom Suci’ ini hakikatnya hanya dicetak pada mawatang syiling selepas kem4ngkatan beliau) dan juga salah seorang tokoh paling penting dalam sejarah Eropah di awal Zaman Pertengahan.

Sebagai Raja Franks, beliau berusaha menyatukan kesemua suku Jermanik ke dalam satu kerajaan dan menyeru rakyatnya agar menganut agama Kristian. Demi mencapai tujuan-tujuan ini, Charlemagne lebih cenderung menggunakan kaedah penaklvkan. Justeru, pada tempoh awal pemerintahan Charlemagne, sejumlah kempen ketenteraan dijalankan bagi meluaskan kerajaannya.

Salah satu pencapaian politik terhebat Charlemagne adalah pemahkotaannya sebagai ‘Maharaja Rom’ pada hari Krismas tahun 800 Masihi, yang dikelolakan oleh Pope Leo III. Peristiwa ini dianggap signifikan kerana menghidupkan semula sentimen Maharaja Rom Barat, suatu kedudukan yang telah pun kosong sejak ketumbangan Empayar Rom Barat.

KEHIDUPAN AWAL CHARLEMAGNE

Charlemagne dilahirkan pada tahun 740an. Beliau dilahirkan sama ada di Liege, Belgium moden ataupun Aachen, Jerman moden. Ayahanda beliau ialah Pepin si Pendek (Pepin the Short), yang bertakhta sebagai Raja Franks dari Dinasti Carolingian pada tahun 751 Masihi. Ibundanya pula ialah Bertrada of Laon. Tidak banyak maklumat yang diketahui perihal zaman kanak-kanak dan latar belakang pendidikan Charlemagne.

Menurut Life of Charlemagne yang ditulis oleh Einhard, beliau “dikurniakan hati yang bersedia dan lidah yang fasih dalam bertutur kata, dan mampu meluahkan segala perkara yang mahu diekspresikannya dengan sangat jelas.” Selain itu, Charlemagne juga berbakat dalam mempelajari pelbagai bahasa dan berupaya bertutur dalam Bahasa Latin “sefasih bahasa ibundanya”.

Beliau turut “memahami bahasa Yunani jauh lebih baik berbanding menuturkannya.” Namun, sejarahwan tidak dapat mengenal pasti secara jelas apakah bahasa-bahasa ini dipelajari oleh Charlemagne semasa beliau kecil ataupun sesudah dewasa.

KEMPEN-KEMPEN KETENTERAAN

Berikutan kem4ngkatan Pepin pada tahun 768 Masihi, kerajaan dibahagikan antara Charlemagne dan adiknya, Carloman. Selepas Carloman m4ngkat pada tahun 771 Masihi, Charlemagne menjadi pemerintah tunggal Kerajaan Franks. Lantas, beliau pun memulakan kempen ketenteraan bagi meluaskan kerajaannya ke seluruh arah.

Sebahagian kempen ini melibatkan pep3rangan menentang Saxon, yang berlangsung pada tahun 772 Masihi hingga ke penghujung kurun tersebut. Begitu juga dengan kempen penaklvkan Kerajaan Lombard pada tahun 774 Masihi. Dalam bidang ketenteraan dan di medan p3rang, Charlemagne dikenali sebagai seorang pemimpin yang k3jam.

Misalnya, p3rang menentang Saxon yang menganuti kepercayaan pagan dicirikan oleh penumpahan darah yang dahsyat. Orang-orang Saxon yang dit4kluk ini diberikan pilihan sama ada memeluk agama Kristian atau dibvnuh. Dalam peristiwa Pembvnuhan Beramai-Ramai Verden yang berlaku pada tahun 782 Masihi, dianggarkan seramai 4500 orang Saxon dibvnuh oleh tentera-tentera Charlemagne.

MAHARAJA ROM

Pada tahun 800 Masihi, Pope Leo berdepan dengan sebuah pemberontakan dan beliau dis3rang di jalanan kota Rome. Justeru, beliau terpaksa mendapatkan bantuan daripada Charlemane. Menurut Einhard,

“Orang-orang Rom menimpakan kecederaan yang parah ke atas Pontiff Leo, mencungkil matanya dan memotong lidahnya, hingga beliau terpaksa mendapatkan bantuan Raja.”

Charlemagne lantas bergegas ke Rome, mengembalikan keamanan dalam Gereja dan sebagai ganjaran di atas jasanya itu, beliau dimahkotakan sebagai ‘Maharaja Rome’ oleh paus pada hari Krismas tahun sama.

Walaupun Charlemagne disifatkan sebagai pemimpin tentera yang k3jam, beliau dicirikan sebagai seorang yang berbeza karakternya ketika berada di luar medan p3rang. Charlemagne adalah seorang pentadbir yang sangat cekap, diplomat yang mahir, dan lelaki yang bertamadun.

Pemahkotaannya sebagai ‘Maharaja Rom’, sebagai contoh, tidaklah begitu diterima oleh pihak Byzantine. Namun menerusi permainan diplomasi, Charlemagne berupaya memperbaiki hubungannya dengan mereka. Dalam catatan Einhard disebutkan,

“Beliau sangat sabar terhadap sikap iri hati yang ditunjukkan oleh maharaja-maharaja Rom berikutan gelaran yang diberikan kepadanya itu, dan dengan usaha-usaha yang berbentuk perutusan delegasi dan penghantaran surat yang kerap, yang di dalam surat itu beliau memanggil mereka sebagai saudara, beliau berjaya membuatkan kekerasan hati mereka itu tunduk pada kebaikan hatinya; satu kualiti yang tidak dinafikan, membuatkan beliau mengungguli mereka.”

KEBANGKITAN CAROLINGIAN

Di bawah pemerintahan Charlemagne ini jugalah berlakunya peristiwa yang dikenali sebagai ‘Kebangkitan Carolingian’. Einhard mencatatkan bahawa Charlemagne meminati pembelajaran. Walaupun beliau cuba menceburi pelbagai bidang keilmuan, usahanya tidak begitu membuahkan hasil lantaran beliau memulakan usahanya itu pada usia yang tua,

“Beliau sangat bersemangat dalam mengumpulkan hasil-hasil seni bebas, memandang tinggi mereka yang mengajarkan ilmu tersebut, dan memberikan kemuliaan yang besar kepada mereka. Beliau mempelajari tatabahasa daripada diaken (decaon) Peter of Pisa, yang pada masa itu sudah pun lanjut usia. Diaken lain, iaitu Albin of Britain yang turut dikenali sebagai Alcuin, lelaki warga Saxon merangkap ilmuwan agung pada zaman itu, merupakan guru beliau dalam bidang keilmuan yang lain.

Raja meluangkan banyak masa dan usaha bersamanya dalam mempelajari retorik, dialektik dan astronomi; beliau belajar mengenali, mengira dan menyelidiki pergerakan jasad-jasad samawi dengan penuh minat. Beliau juga cuba belajar menulis, dan lazim menyimpan tablet dan helaian kosong di bawah bantalnya, supaya pada masa-masa senggang, beliau dapat membiasakan tangannya menulif; namun, lantaran beliau tidak memulakan usaha ilmu ini pada usia yang sesuai, iaitu hanya pada lewat usia, beliau tidak berpeluang menuai hasilnya.”

Apapun, menerusi naungan Charlemagne terhadap keilmuan inilah makanya ilmuwan-ilmuwan di Eropah Barat dapat merasai kebangkitan budaya dan intelektual.

KEM4NGKATAN CHARLEMAGNE

Charlemagne m4ngkat pada tahun 814 Masihi, dan empayarnya diserahkan kepada satu-satunya putera beliau yang masih hidup, iaitu Louis the Pious, justeru empayar Charlemagne kekal tidak terpecah. Namun berikutan kem4ngkatan Louis the Pious, Empayar Rom Suci terbahagi kepada tiga sekaligus menandakan permulaan sebuah perjalanan sejarah yang panjang, yang membawa kepada pembentukan Kerajaan Perancis dan Jerman.

TERJEMAHAN:

Wu Mingren. (30 Mac 2016). Charlemagne: One of the Most Important Figures of Early Medieval Europe. Ancient Origins. https://www.ancient-origins.net/history-famous-people/charlemagne-one-most-important-figures-early-medieval-europe-005619


Perbezaan Tahun Masihi (M) Dan Sebelum Masihi (SM)

Pernah anda membaca kisah, cerita atau catatan sejarah? Di dalam setiap catatan mahupun cerita sejarah, pasti penulis buku itu akan menyelitkan sekali tarikh yang tahunnya akan diakhiri perkataan SM atau M. Jika anda membaca buku sejarah dalam bahasa Inggeris, anda akan menemui pula catatan tarikh yang tahunnya akan diakhiri dengan perkataan AD, CE mahupun BCE. Apakah makna semua ini dan di mana perbezaan di antara perkataan SM, M, AD, BCE dan CE? Jadi, jika anda mahu tahu lebih lanjut mengenai, teruskan membaca artikel saya kali ini. Ringkas dan padat.

SEBELUM MASIHI (SM).

Tahun sebelum Masihi merupakan tahun yang dihitung di dalam kalendar sebelum kelahiran Jesus. Di dalam bahasa Inggeris, ianya disebut sebagai Before Christ (BC) atau Before Common Era (BCE). Tahun dalam hitungan sebelum Masihi dihitung dari tahun 1 SM, iaitu 1 tahun sebelum hitungan tahun kelahiran Jesus iaitu bermula pada 1 Masihi (M). Hitungan tahun sebelum Masihi dihitung mundur dari angka 1 SM. Jadinya ia dianggap sebagai hitungan negatif. Hitungan seperti ini dibuat untuk memudahkan para pengkaji sejarah mahupun ilmuwan mengetahui atau meletakkan tarikh, tahun atau peristiwa yang berlaku sebelum kelahiran Jesus.

Contoh yang boleh diberikan:

“Raja Zhuangxiang bertakhta selama 3 tahun dan mangkat. Putera mahkota Ying Zheng menaiki takhta menjadi raja, lalu mengangkat Lu Buwei menjadi perdana menteri negara serta Ying Zheng memanggil Lu Buwei sebagai ayah kedua”.

Kitab Sejarah ditulis oleh Sima Qian ( 135 SM – 87 SM ).

Dari contoh di atas, kita dapat melihat nama penulis Sima Qian dan tahun kelahirannya yang bermula dari tahun 135 SM sehingga ke tahun kematiannya pada tahun 87 SM. Peristiwa di atas berlaku ketika era Negara-negara Berperang di tanah China yang diketahui berlaku beratus-ratus tahun sebelum kelahiran Jesus.

MASIHI (M).

Di dalam bahasa Latin ianya dikenali sebagai Anno Domini (AD) yang bermaksud ‘Tahun Tuhan Kita’ dan dalam bahasa Inggeris ianya dipanggil sebagai Common Era (CE). Tahun dari hitungan Masihi dihitung positif dari tahun 1 M, kelahiran Jesus sehingga sekarang.

Contoh yang boleh diberikan:

Pemerintahan Bani Uthmaniyyah berlangsung selama enam abad iaitu dari tahun 1299 M sehingga 1923 M.

Begitulah serba ringkas pengenalan mengenai tarikh yang mencatatkan tahun Masihi ataupun Sebelum Masihi.


Fakta Menarik Apollo Dan Pendaratan Bulan

Aldrin melakukan sesuatu yang membanggakan kemanusiaan iaitu manusia pertama yang berjalan di bulan. Dan siapa tak boleh lupa kalimah keramat ini yang dinyatakan Armstrong, “Satu langkah kecil bagi seorang manusia, satu lompatan besar bagi kemanusiaan.” Di sebalik peristiwa bersejarah ini, ada banyak fakta tidak diketahui berkenaan Apollo 11, program Apollo itu sendiri, NASA dan orang yang mencetuskan perlumbaan ke bulan: John F. Kennedy.

1. ‘WADUH, MAHALNYA!’

Program Apollo merupakan inisiatif kerajaan paling mahal dalam sejarah Amerika Syarikat. Semasa program ini berada di kemuncaknya, Agensi Aeronautik dan Angkasa Lepas Kebangsaan (NASA) menggaji 34,000 pekerja dan 375,000 kontraktor luar mengambil bahagian dalam program Apollo. Anggaran belanjawan program berbeza-beza tetapi pada tahun 2008, Perkhidmatan Kajian Kongres menganggarkan kos Apollo selepas inflasi ialah $98 bilion, jauh lebih mahal berbanding projek bom atom yang digunakan untuk mengebom Hiroshima dan Nagasaki, Jepun iaitu Manhattan. Malah, kos itu sama dengan setiap $500 untuk setiap lelaki, wanita dan kanak-kanak yang menetap di negara Uncle Sam itu pada tahun 1969.

2. PROGRAM KERJASAMA AMERIKA-SOVIET

Semua sedia maklum Kennedy beberapa kali menyebut kepentingan manusiawi pergi ke bulan sama ada ucapannya di Kongres pada tahun 1961 atau ucapan beliau di Stadium Rice, Texas pada tahun 1962. Tetapi tidak ramai tahu beberapa bulan sebelum pembunuhan presiden itu di Dallas, Texas, Kennedy mengejutkan dunia dengan mencadangkan Amerika Syarikat bekerjasama dengan Soviet untuk program misi ke bulan. Semasa berucap di Pertubuhan Bangsa-Bangsa Bersatu (PBB), beliau berkata, “Dalam bidang di mana Amerika Syarikat dan Soviet mempunyai kapasiti istimewa iaitu bidang angkasa lepas, ada saja ruang untuk bekerjasama untuk usaha sama berkenaan peraturan dan penjelajahan angkasa lepas. Dan saya tambah termasuk kemungkinan ekspedisi bersama ke bulan.”

Cadangan radikal Kennedy itu tercetus berikutan kos Apollo yang semakin tinggi dan keinginannya mengurangkan ketegangan dengan Rusia selepas apa yang berlaku di Cuba setahun sebelumnya. Tawaran beliau ditolak Nikita Khrushchev tetapi selepas beberapa minggu, presiden Soviet itu menimbang semula cadangan berkenaan. Antara sebab cadangan Kennedy ditolak menurut anak beliau, Sergei Khrushchev ialah Soviet bimbang Amerika akan membangunkan teknologi untuk menangkis roket dan peluru berpandu mereka selepas mendapat akses terhadap teknologi Soviet. Tetapi bagi Khrushchev, sekiranya kerjasama itu membuka peluang untuk mendapatkan teknologi yang dapat membawa Soviet ke arah lebih baik, maka ia seharusnya dipertimbangkan. Jika ia menjadi kenyataan sekalipun menurut sejarawan, ia perlu mendapat persetujuan Politburo Soviet dan Kongres Amerika Syarikat. Dan ia pasti akan menimbulkan kemarahan dua pihak berkenaan yang masih melihat kepentingan negara melebihi kepentingan kemanusiaan yang jauh lebih besar.

Jika tidak kerana pembunuhan Kennedy pada November tahun sama menurut Sergei, dunia yang kita ketahui hari ini pastinya akan jadi berbeza. Walaupun pentadbiran Lyndon B. Johnson cuba menawarkan cadangan sama pada awal tahun 1964, ia ditolak atas alasan mereka mencurigai niat sebenar pentadbiran Johnson. Dan bagi Khrushchev sendiri, beliau lebih suka bekerjasama dengan Kennedy kerana jalinan yang terbentuk semasa Krisis Peluru Berpandu Cuba dan ucapan mendiang pada musim panas 1963 berkenaan usaha kerjasama baru Amerika-Soviet dan perjanjian bersama sekatan ujian nuklear.

3. TRAGEDI APOLLO 1

Pada 27 Januari 1967, tiga angkasawan iaitu Virgil ‘Gus’ Grissom, Edward White dan Roger Chaffee memanjat masuk ke kapal angkasa mereka, Apollo 1 untuk ujian rutin pra-pelancaran. Saat mereka duduk di pad pelancar, percikan api yang datang dari wayar bermasalah mencetuskan kebakaran besar yang mengoyakkan terus atmosfera oksigen tulen kabin berkenaan. Sistem selak yang rumit pada hac menjadikan usaha melepaskan diri mustahil. Dan apabila krew stesen akhirnya berjaya membuka hac berkenaan beberapa minit kemudian, usaha mereka sudah terlambat dengan ketiga-tiga angkasawan mati akibat terhidu asap. Kebakaran itu merupakan insiden pertama angkasawan Amerika terbunuh dalam kapal angkasa dan memaksa program Apollo ditangguhkan selama 18 bulan. Ramai merasa bimbang dengan insiden berkenaan, ia akan mendorong Washington menarik balik sokongan kepada program Apollo tetapi itu tidak berlaku. Dan bagi NASA, ia memberi ruang kepada mereka menambahbaik rekaan kapal bagi meningkatkan prestasi dan keselamatan semasa misi ke bulan.

4. BENDERA AMERIKA SYARIKAT

Imej Aldrin berdiri di sebelah bendera Amerika Syarikat merupakan satu imej ikonik bagi Apollo 11. Tetapi tidak ramai tahu beberapa jam selepas bendera itu dipacak, ia jatuh selepas Aldrin dan Armstrong bertolak kembali ke modul arahan. Ini berlaku apabila Aldrin menekan butang menyalakan semula roket, beliau menjenguk ke tingkap dan melihat kekuatan roket menolak kesemuanya termasuklah bendera paling terkenal itu.

Ini mendorong angkasawan dari misi Apollo seterusnya meletakkan bendera jauh sedikit bagi memastikan ia terus kekal terpacak semasa mereka berlepas pulang ke bumi. Dan sehingga kini, lima bendera Amerika dari lima misi Apollo masih kekal terpacak sampai sekarang. Bagaimanapun, melalui imej yang diambil NASA pada tahun 2012 mendapati walaupun ia masih terpacak pada kedudukannya, bendera berkenaan dilihat sudah hilang semua identiti yang menunjukkan ia bendera negara Uncle Sam.

Dan berkenaan soal bendera, wujud cadangan bendera yang seharusnya dipacakkan di bulan ialah bendera PBB. Ini kerana PBB merupakan simbol kemanusiaan dan dilihat jauh lebih sesuai sebagai tanda simbolik memandangkan Amerika merupakan antara negara yang menandatangani perjanjian PBB 1967 yang menghalang mana-mana negara membuat tuntutan di bulan atau objek cakerawala. Situasi ini pernah dipertimbangkan oleh NASA pada satu ketika tetapi akhirnya memutuskan untuk hanya menaikkan bendera Amerika Syarikat.

5. PERJAMUAN SUCI (HOLY COMMUNION)

Sebelum sebarang misi ke bulan, NASA memberi amaran kepada para angkasawan memandangkan seluruh dunia mendengar mereka, mereka tidak dibenarkan melakukan amalan keagamaan semasa dalam perjalanan ke bulan. Bagi NASA, perjalanan itu mewakili kemanusiaan tanpa mengira bangsa, agama, jantina atau fahaman politik dan tidak berbaloi menyinggung mana-mana pihak yang menonton misi berkenaan. Tetapi bagi Aldrin, ini sesuatu yang tidak boleh dilepaskan begitu saja.

Ini mendorong angkasawan kedua yang berjalan di bulan menyeludup wain yang disimpan dalam botol plastik dan sedikit roti. Dua barang ini diambil dari Gereja Presbytarian Webster berhampiran Houston di mana beliau merupakan ahli kariah gereja tersebut. Dan atas misinya itu, pihak gereja memberi kebenaran kepada Aldrin menjalankan upacara Perjamuan Suci (Holy Communion) semasa berada di bulan. Dan itulah yang dilakukan beliau dengan memakan roti dan minum wain berkenaan. Armstrong memerhati upacara tersebut dengan penuh hormat tetapi tidak menyertai rakannya itu. Aldrin mencipta sejarah bukan saja sebagai orang pertama yang makan dan minum semasa berada di bulan tetapi orang pertama yang buang air semasa di sana.

Tetapi kenapa peristiwa ini tidak diketahui sehinggalah kepulangan mereka ke bumi? Jika nak salahkan orang, rujuk nama ini: Madalyn Murray O’Hair. Selepas krew Apollo 8 membaca ayat berkenaan penciptaan dari Book of Genesis, O’Hair memfailkan saman terhadap NASA dan mendesak sekatan dikenakan ke atas angkasawan NASA dari mempraktikkan agama mereka sama ada di bumi, di angkasaraya, sekitar atau di bulan. Alasan di sebalik pengasas American Atheists ini ialah amalan berkenaan melanggar pemisahan gereja dan kerajaan yang diiktiraf perlembagaan.

Dan atas sebab itulah, dalam bukunya Magnificent Desolation, Aldrin menceritakan bagaimana Deke Slayton memberi tips bagaimana hendak mengamalkan agama semasa berada di bulan. Slayton yang menguruskan operasi krew penerbangan Apollo 11 memberitahu, “Teruskan dan laksanakan saja perjamuan itu tetapi pastikan komen bersifat umum.” Aldrin melihat perjamuan suci itu sebagai cara beliau mengucapkan syukur yang teramat kepada Tuhan kerana membenarkannya berada di bulan. Tetapi pada masa sama, beliau menulis, “Walaupun ianya satu pengalaman bermakna untuk saya, itu dibuat atas nama Kristian. Sedang kita datang ke bulan atas nama kemanusiaan sama ada mereka Kristian, Yahudi, Islam, animisme, agnostik atau ateist.”

6. KATA-KATA PERTAMA

Wujud pelbagai spekulasi kata-kata pertama yang diucapkan di bulan. Yang paling popular sudah tentu kalimah keramat Armstrong yang menganggap kejayaan di bulan itu merupakan satu lagi langkah ke hadapan bagi kemanusiaan. Tetapi apa sebenarnya kata pertama yang diucapkan para angkasawan Apollo 11? Berdasarkan transkrip perbualan Apollo 11, ada tiga calon berkemungkinan. Pertama, Aldrin menunjukkan lampu sentuhan telah dinyalakan dengan berkata, “Lampu sentuhan.” Kedua, Armstrong mengarahkan rakan angkasawannya itu menutup enjin penurunan, “Tutup.” Dan terakhir, bila Aldrin mematikan enjin dan berkata, “OK. Enjin berhenti.” Jika anda lihat, semua dialog ini nampak biasa saja. Jadi, lebih baik kita berpegang mesej Armstrong kepada pusat misi kawalan di Houston.

7. TAHUN SAMA

Tidak ramai tahu Armstrong, Aldrin dan Michael Collins berkongsi tahun kelahiran sama iaitu 1930. Ketiga-tiganya juga merupakan juruterbang dalam pasukan masing-masing dengan Armstrong dan Aldrin dari Tentera Udara Amerika Syarikat (USAF). Sementara Collins pula berkhidmat bersama Tentera Laut Amerika Syarikat (US Navy). Tetapi di sinilah persamaan mereka berakhir. Aldrin dan Collins datang dari keluarga yang kaya dengan tradisi tentera sementara Armstrong pula anak jati sebuah bandar kecil di Ohio. Dan ini mendorong angkasawan ketiga ke bulan itu melabel kumpulan mereka ‘orang tidak dikenali yang ramah’.

8. SIAPA ORANG PERTAMA?

Kita semua tahu Armstrong merupakan orang pertama yang menjejakkan kaki di bulan. Tetapi tidak ramai tahu mengikut peraturan misi Gemini, komander misi yang kena tunggu di modul arahan sementara juruterbang yang melakukan pergerakan.

Dalam kes ini, Aldrin yang seharusnya menempa nama dalam sejarah dan bukan Armstrong. Dan pada awalnya, NASA dan angkasawan kedua ke bulan itu berfikir soal sama berkenaan misi Apollo. Tetapi NASA tidak mahu saat itu dicemari dengan kelakuan angkasawannya seperti mana yang berlaku pada Christopher Columbus atau Orville Wright. Ini ditambah dengan sikap Aldrin sendiri yang gemar berterus-terang, satu sikap yang tidak digemari sesetengah orang di NASA.

Ini mendorong mereka meminda peraturan dan memberitahu Armstrong beliau orang pertama yang akan melangkah keluar dari modul bulan. Aldrin yang berang dengan sikap pilih kasih agensi berkenaan kemudian melukis pelan pendaratan bulan dengan dua pintu yang membenarkan angkasawan-angkasawan keluar pada masa sama.

9. HAMPIR TERBUNUH

Beberapa minggu sebelum misi Apollo 11, Armstrong hampir-hampir terbunuh semasa menjalani latihan dalam satu alat dipanggil kenderaan latihan pendaratan bulan (LTTV) yang digelar Flying Bedstead. Alat tersebut menggunakan jet untuk meniru graviti bulan bagi membolehkan beliau mengalami pengalaman realistik bagaimana pendaratan bulan berlaku. Tetapi pada Mei 1968, mesin tersebut mengalami kerosakan dan gagal dikawal walaupun cuba dilakukan Armstrong, Pada ketinggian 100 kaki, beliau berjaya menekan butang lentingan beberapa saat sebelum LTTV itu terhempas dan musnah terbakar.

10. BARANGAN PERIBADI KREW

Anggota kru dibenarkan membawa barangan peribadi masing-masing dengan sesetengah daripadanya boleh dijual di kemudian hari. Armstrong membawa serpihan kayu dari kapal terbang pertama ciptaan Wright bersaudara iaitu Flyer yang terbang buat kali pertama pada tahun 1903. Mereka turut membawa pingat penghargaan angkasawan Apollo 1 dan dua angkasawan Rusia, Vladimir Komarov dan Yuri Gargarin.

11. PENGGERA

Tidak ramai tahu misi Apollo 11 hampir gagal disebabkan siri penggera yang tercetus dari pelbagai program komputer apabila modul bulan mula turun ke permukaan. Bagaimanapun, ia berjaya diselamatkan menerusi siri raptai latihan misi yang dijalankan pengawal-pengawal misi beberapa minggu sebelum misi sebenar dijalankan. Dalam satu raptai, salah seorang daripada pengawal misi mengarahkan misi dibatalkan berikutan penggera yang tercetus dari sebuah program komputer. Selepas menganalisis keputusan itu, ia merupakan satu kesilapan. Dan apabila misi Apollo 11 dijalankan, pengawal misi sama tahu penggera berkenaan boleh diketepikan dan tetap memberi kelulusan kepada krew Apollo 11 untuk mendarat di permukaan bulan.

12. MENDARAT ATAU TIDAK

Apabila modul bulan Eagle masih berada 20 kaki di atas permukaan, Armstrong dan Aldrin diberitahu mereka hanya ada bekalan bahan api sebanyak 30 saat. Sekiranya mereka masih gagal mendarat, mereka diarah membatalkan pendaratan. Bagi Armstrong, beliau sedia mengambil risiko meneruskan pendaratan kerana jatuh pada ketinggian yang agak baik dengan graviti bulan yang rendah. Dan bila modul berkenaan mendarat, gear yang menerima tekanan pendaratan. Armstrong menambah, “Saya tidaklah bimbang berbanding ramai orang yang menonton di bumi.” Selepas misi selesai, analisis NASA menunjukkan modul berkenaan boleh terbang sekurang-kurangnya seminit lagi.

13. TIDAK TERPILIH

Tidak ramai tahu sebelum Armstrong dipilih mengetuai Apollo 11, misi berkenaan sebenarnya boleh diketuai orang lain. Calon pertama Slayton ialah Virgil ‘Gus’ Grissom tetapi beliau terbunuh dalam tragedi Apollo 1. Slayton kemudian menawarkan jawatan komander misi kepada komander misi Apollo 8, Frank Borman tetapi ditolak atas alasan mahu bersara. Pada akhirnya, krew Apollo 11 yang dipilih menggalas misi pendaratan di  bulan. Armstrong sendiri mendedahkan, “Saya sebenarnya tidak terpilih pada awalnya. Saya hanya dipilih untuk mengetuai misi berkenaan yang bertukar kepada misi pertama pendaratan di bulan. Takdir meletakkan saya berada pada situasi ini.”

14. SUT BRA

Tidak ramai tahu pembuat sut angkasawan NASA ialah sebenarnya sebuah syarikat pembuat bra dan korset. Divisyen industri Playtex iaitu International Latex Corporation (ILC) berjaya memenangi kontrak menghasilkan sut angkasawan NASA pada tahun 1962 dan berjaya menyaingi dua syarikat lain melalui satu pertandingan rekaan. ILC bertanggungjawab menghasilkan A7L dan A7LB, sepasang sut angkasa lepas yang melindungi krew Apollo dari elemen-elemen sambil memberi mereka kebebasan bergerak untuk mengumpul batu-batu bulan, melakukan eksperimen saintifik dan memandu perayau bulan. ILC kemudiannya berpisah daripada syarikat induk mereka pada tahun 1967 dan terus berkhidmat sebagai kontraktor NASA di bawah nama ILC Dover.

15. ANUGERAH KHAS EMMY

Misi pertama manusia Apollo bermula pada Oktober 1968 apabila Apollo 7 memasuki orbit rendah bumi untuk menguji ketahanan modul arahan dan perkhidmatan. Semasa penerbangan yang berlangsung selama 11 hari itu, krew Apollo 7 iaitu Wally Schirra, Donn Eisele dan Walter Cunningham membuat transmisi siaran langsung pertama dari kapal angkasa. Mereka menunjukkan selok-belok kapal, demonstrasi penyediaan makanan dalam keadaan graviti kosong dan telatah mereka yang bikin penonton tidak kering gusi. Rancangan Wally, Walt dan Donn mendapat sambutan ramai dan ini mendorong Akademi Seni Televisyen dan Sains Kebangsaan menganugerahkan anugerah khas Emmy kepada mereka bertiga.

16. DISAMBAR KILAT

Selepas kejayaan misi Apollo 11, NASA mahu mengulangi pencapaian itu dengan menghantar satu lagi misi ke bulan. Walaupun berjalan lancar pada awalnya, misi Apollo 12 hampir-hampir ditimpa bencana apabila kapal angkasa dan roket Saturn V yang membawa krew tiba-tiba disambar kilat. Jika krew menyangka mereka sudah terlepas, kapal mereka sekali lagi disambar kilat. Kali ini, ia banyak memadamkan komponen sistem elektrik kapal dan mencetuskan penggera dalam kokpit yang menempatkan angkasawan Pete Conrad, Alan Bean dan Richard Gordon. NASA sudah mula berkira-kira untuk membatalkan misi tetapi seorang pengawal misi mencadangkan krew menukar ketetapan Peralatan Pelaziman Isyarat kepada ketetapan tambahan. Krew Apollo 12 berjaya menyambungkan semula sel bahan api kapal dan platform pengemudian kapal kembali beroperasi bila berada di orbit sekaligus membolehkan mereka meneruskan misi asal Apollo 12.

17. ESP

Semasa misi pergi dan balik dari bulan, salah seorang krew Apollo 14 bernama Edgar Mitchell melakukan satu eksperimen secara rahsia berkenaan pengamatan luar deria (ESP). Dan ini ada kaitan dengan minatnya yang mendalam terhadap fenomena psikologi. Sebelum berangkat ke bulan, beliau mengadakan satu ujian untuk melihat sama ada memindahkan fikiran melalui angkasa lepas bersifat ya atau tidak.

Dan apabila dua lagi krew iaitu Alan Shepard dan Stuart Roosa nyenyak tidur, Mitchell mengeluarkan satu koleksi kad dan menghabiskan masa beberapa minit fokus kepada beberapa simbol rawak. Sementara di bumi pula, sekumpulan psikik cuba membaca fikiran beliau dan menulis susunan simbol. Hasil eksperimen berkenaan mendapati mereka berjaya meneka sebanyak 51 kali daripada 200 percubaan. Beberapa tahun selepas itu, Mitchell menubuhkan Institut Sains Noetic, sebuah kumpulan berorientasi bukan keuntungan yang memfokuskan kepada kajian kesedaran manusia.

18. KUARANTIN

Untuk beberapa misi awal ke bulan, NASA hanya mempunyai sedikit maklumat dan kebimbangan bulan mempunyai mikrob berbahaya atau kuman angkasa lepas. Atas sebab itu, anggota krew Apollo 11, 12 dan 14 dikuarantin selepas kembali dari misi mereka di bulan. Sebaik dibawa keluar dari laut, mereka diarah memakai sut anti-pencemaran dan dikuarantin dalam treler Airstream yang diubahsuai NASA dipanggil Kemudahan Kuarantin Bergerak (MQF).

Dalam kes Apollo 12, Conrad, Bean dan Gordon terpaksa menghabiskan masa Hari Kesyukuran dalam MQF. Ini mendorong krew yang memantau mereka menyediakan hidangan ayam belanda panggang khas untuk meraikan krew Apollo 12. Selepas itu, NASA menilai semua maklumat dari ekspedisi awal ke bulan dan mendapati tiada risiko penyakit bulan terkena pada krew misi ke bulan. Atas sebab itu, NASA menarik balik langkah kuarantin pada 1971 dan misi Apollo 15, 16 dan 17 berjalan lancar tanpa sebarang masalah.

19. MENANGIS

Bila kita memikirkan lelaki-lelaki yang menjadi rupa awal program angkasa lepas, kita tidak menjangkakan mereka akan menitiskan air mata tetapi itu yang berlaku kepada Alan Shepard. Shepard seharusnya menjadi komander pertama misi Gemini tetapi terpaksa direhatkan berikutan masalah dalaman telinga. Ini menyebabkan beliau mengalami masalah pening dan muntah-muntah yang teruk. Selepas masalah berkenaan diselesaikan melalui pembedahan, Shepard berusaha untuk merealisasikan impiannya ke angkasa lepas.

Hasratnya tercapai pada tahun 1971 apabila beliau diberi kepercayaan sebagai komander misi Apollo 14. Dan selepas mereka berjaya mendarat di bulan, Shepard bukan saja menjadi orang kelima berjalan di bulan. Bahkan, beliau merupakan angkasawan paling tua yang pernah sampai ke bulan. Dan semasa di bulan juga, Shepard menggunakan peluang itu dengan bermain golf dengan menjadikan penyodok sebagai kayu golf dan membuat pukulan paling jauh dalam sejarah. Tetapi tidak ramai tahu semasa beliau mula-mula keluar dari modul bulan, Shepard sebenarnya menangis ketika berdiri di bulan.

20. UKIRAN ANGKASAWAN

Sebelum berangkat ke bulan, komander misi Apollo 15 mahu memberi penghormatan kepada semua angkasawan yang terbunuh dalam program angkasa lepas Amerika dan Soviet. Ini mendorong David Scott menghubungi seorang pengukir bernama Paul von Hoeydonck untuk membuat satu patung kecil untuk mengingati angkasawan-angkasawan dari kedua-dua negara. Patung itu menyerupai manusia tetapi tidak mewakili mana-mana bangsa, jantina atau negara. Scott juga bertegas tidak mahukan unsur komersial dalam patung berkenaan tetapi hanyalah satu tanda kebaikan dan sebagai penghormatan kepada semua angkasawan yang terbunuh. Permintaan beliau dipenuhi pengukir dari Belgium itu.

Pada 1 Ogos 1971, krew Apollo 15 meninggalkan patung bersaiz jari itu di puncak Mons Hadley bersama satu plak yang mengandungi nama 14 angkasawan yang terbunuh. Beberapa tahun selepas itu, von Hoeydonck cuba menjual replika patung berkenaan di pasaran tetapi Scott menyakinkannya untuk tidak mencabuli perjanjian asal mereka.

21. SAINTIS

Memandangkan program Apollo akan berakhir selepas pemotongan dana, desakan komuniti saintifik kepada NASA untuk membawa saintis ke bulan juga semakin kuat. Ini kerana kebanyakan angkasawan yang dihantar ke bulan merupakan juruterbang ujian agensi berkenaan yang sudah dilatih sebagai angkasawan dan tiada latar belakang sebagai saintis. Ini mendorong NASA berkira-kira membawa saintis dan melatih mereka sebagai angkasawan. Tetapi apabila misi Apollo 17 merupakan misi terakhir ke bulan, NASA akhirnya mengalah dan membawa masuk seorang ahli geologi bernama Harrison Schmitt.

Schmitt sudah menjalani latihan intensif yang melayakkannya menjadi seorang angkasawan dan sudah bersedia menjadi sebahagian krew Apollo 17. Semasa berada di bulan selama tiga hari, Schmitt menggunakan masa itu dengan meneroka, mengorek batu-batu bulan dan membawa pulang sampel-sampel menarik. Ramai saintis dapat pergi ke angkasa lepas tetapi penghormatan sebagai saintis pertama yang berjalan di bulan tetap milik Schmitt.

SUMBER


Tindakan Rasulullah S.A.W Mempersaudarakan Masyarakat Di Madinah

Persaudaraan pada zaman Rasulullah s.a.w. dibina atas dasar akidah yang sangat kukuh hasil daripada usaha dakwah Rasulullah s.a.w. dan pengurusan dakwah yang tersusun termasuk dari segi aspek pembinaan akidah dalam mempersaudarakan masyarakat. Asas ini juga membawa kepada pembinaan persaudaraan Islam dan undang-undang Islam melalui penyatuan Muhajirin dan Ansar serta menjadikan Piagam Madinah sebagai undang-undang Islam.

Persaudaraan
atau perpaduan ummah ialah asas bagi ajaran Islam kerana ia bukan sekadar
membina hubungan antara manusia dengan Allah s.w.t. tetapi demi mengukuhkan
hubungan baik sesama manusia dan mahkluk-mahkluk yang lain. Hijrah Rasulullah
s.a.w ke Madinah pada tahun 622 Masihi merupakan satu perubahan dan era baru
kepada penduduk Madinah yang mempunyai pelbagai agama, bangsa dan kaum. Selepas
penghijrahan baginda, persaudaraan ini membangunkan satu model komuniti yang
menjadikan umat Islam sebagai umat contoh dalam masyarakat Madinah yang
berbilang kaum dan agama.

Di
Madinah terdapat tiga golongan iaitu golongan Ansar, Muhajirin dan Yahudi. Golongan
Muhajirin ialah masyarakat yang berhijrah dari Mekah ke Madinah bersama
penghijrahan baginda. Kaum Muhajirin adalah kaum pendatang yang tidak mempunyai
harta dan tempat tinggal. Sementara golongan Ansar pula ialah penduduk asal Madinah
yang terdiri daripada dua kabilah iaitu golongan Aus dan golongan Khazraj
dengan kedua-dua kabilah ini telah memeluk Islam. Kaum Ansar mempunyai segala
kemudahan dan kekayaan kerana Madinah itu merupakan tanah air mereka.

Manakala Yahudi ialah terdiri daripada golongan Yahudi Bani Qainuqa, Bani Nadhir, Bani Quraizah dan masyarakat Arab yang memeluk agama Yahudi. Jumlah mereka secara keseluruhannya dianggarkan seramai 4,400 orang. Antara tiga golongan itu, kabilah yang mempunyai anggota paling ramai ialah Yahudi Bani Qainuqa iaitu seramai 1500 orang. Sementara Bani Quraizah pula seramai 1400 orang dengan selebihnya dari Yahudi Bani Nadhir. Kesemua golongan Yahudi ini merupakan orang-orang yang pintar dan mempunyai kebun-kebun yang luas dan subur serta mempunyai rumah-rumah batu yang besar dan dibina dalam benteng atau kubu.

Selepas penghijrahan Rasulullah s.a.w ke Madinah, antara perkara pertama yang dilakukan baginda ialah mempersaudarakan golongan Muhajirin dengan golongan Ansar. Antara contoh sahabat yang dipersaudarakan ialah sepupu Nabi s.a.w, Jaafar bin Abi Talib r.a dengan Muaz bin Jabal r.a, Abu Bakar as-Siddiq r.a dengan Kharrijah bin Zuhair r.a dan Abdul Rahman bin Auf r.a dengan Saad bin Rabi r.a. Dalam kes Abdul Rahman dan Saad, demi memenuhi ikatan persaudaraan yang dijalin, Saad bersedia menyerahkan separuh hartanya dan menceraikan salah seorang isterinya agar dapat dikahwini oleh Abdul Rahman. Bagaimanapun, sahabat nabi yang mulia itu menolak permintaan beliau dengan baik sebaliknya bertanya di mana lokasi pasar Madinah untuknya berjual beli. Peristiwa ini dikatakan berlaku di rumah pembantu baginda, Anas bin Malik r.a dan membabitkan 90 orang dari kelompok Ansar dan Muhajirin.

Setiap
mereka yang dipersaudarakan itu dianggap seperti saudara kandung sendiri. Ini
berdasarkan firman Allah s.w.t dalam ayat 75, Surah al-Anfal mafhumnya, “Dan
orang-orang Yang beriman sesudah itu, kemudian mereka berhijrah dan berjihad
bersama-sama kamu, maka adalah mereka dari golongan kamu. Dalam pada itu,
orang-orang Yang mempunyai pertalian kerabat, setengahnya lebih berhak atas
setengahnya Yang (lain) menurut (hukum) Kitab Allah; Sesungguhnya Allah Maha
mengetahui akan tiap-tiap sesuatu.”

Apabila
meneliti strategi persaudaraan ini, ia dilihat cara terbaik dalam menghapuskan
soal kefanatikan terhadap kaum dan pada masa sama, memantapkan lagi pengabdian
umat Islam itu kepada Allah s.w.t. Melalui hubungan persaudaraan yang terjalin,
keteguhan ikatan ini membolehkan usaha dakwah dan pembinaan negara dapat
dilaksanakan dengan lancar. Selain itu, bila ikatan ini diterjemah dalam bentuk
tindakan dan bukan sekadar mainan bibir semata-mata, pengamalannya menjadi asas
utama dalam struktur keadilan sosial.

Selain menjalin jalinan ukhuwah sesama ummah, Rasulullah s.a.w turut menjadikan agenda pembinaan masjid sebagai agenda utama selepas berhijrah ke Madinah. Buktinya semasa baginda berada di Quba, baginda dan Abu Bakar r.a. membina Masjid Quba iaitu masjid pertama yang didirikan dalam sejarah Islam. Ini disusuli dengan pembinaan Masjid Nabawi selepas penghijrahan baginda ke Madinah. Dari sudut pandang Rasulullah s.a.w, masjid boleh dijadikan sebagai tempat untuk berkumpul bagi umat Islam dan sebagai langkah untuk menyatukan umat Islam melalui dasar agama dan bukan melalui semangat perkauman yang sangat menebal ketika itu. Di samping itu, masjid juga dilihat gelanggang terbaik untuk menyucikan jiwa, memantapkan akhlak dan nilai manusiawi serta mengeratkan lagi hubungan sesama manusia.

Di samping pembinaan masjid dan mempersaudarakan kelompok Muhajirin dan Ansar, Rasulullah s.a.w tidak melupakan soal penduduk yang bukan beragama Islam di Madinah. Ini diterjemahkan dalam bentuk Piagam Madinah. Piagam yang digubal pada tahun 622 Masihi ini merupakan satu perjanjian antara ketua negara dengan anggota masyarakat dalam negara itu. Perlembagaan ini digubal dengan mengambil kira aspek Madinah mempunyai masyarakat pelbagai kaum. Justeru, Nabi Muhammad s.a.w. perlu melakukan sesuatu untuk menjamin keamanan, kestabilan masyarakat dan mewujudkan hubungan persaudaraan antara pelbagai kaum di Madinah. Ia mengandungi pelbagai aspek dasar sebagai asas penubuhan negara Islam Madinah.

Piagam Madinah mengandungi 47 fasal seperti pembentukan ummah, hak asasi manusia, perpaduan seagama, tugas warganegara, melindungi negara dari ancaman musuh, politik perdamaian dan soal ekonomi. Kandungan yang terpenting dalam perlembagaan tersebut ialah masyarakat Madinah yang terdiri daripada pelbagai bangsa dan kaum hendaklah hidup sebagai sebuah masyarakat yang saling menolong antara satu sama lain dan mewujudkan ikatan persaudaraan. Perlembagaan Madinah digubal untuk menunjukkan keprihatinan pengurusan sosial Nabi Muhammad s.a.w. dalam membentuk umat yang syumul dalam pelbagai aspek kehidupan dan menggabungkan seluruh masyarakat yang berada di sekitar kota Madinah iaitu orang-orang Islam yang terdiri dari dua golongan iaitu Aus dan Khazraj (Ansar) dan Muhajirin serta masyarakat bukan Islam (Yahudi).

Menerusi Piagam Madinah, golongan Yahudi bebas menganut agama mereka selagi tidak menjejaskan kepentingan umum dan mereka mempunyai kewajipan untuk taat kepada negara Islam di Madinah tanpa dipaksa serta diberi hak sewajarnya. Selain itu, perlindungan terhadap orang-orang Islam dan bukan Islam telah dijelaskan dalam perlembagaan Madinah. Di samping itu, golongan bukan Islam dikenakan cukai Jizyah di mana cukai ini bukan satu bentuk kezaliman tetapi sebagai ketaatan setia golongan bukan Islam kepada Nabi Muhammad s.a.w. sebagai pemerintah negara Islam Madinah. Pembayaran jizyah ini dilihat sebagai petanda penyertaan golongan bukan Islam iaitu Yahudi dan Nasrani di Madinah bersama dengan orang-orang Islam ke arah pembangunan dan kemakmuran negara sehingga mereka tidak merasakan perbezaan dari segi tanggungjawab untuk menjamin keamanan, kemakmuran, persaudaraan, perpaduan, keselamatan nyawa dan sebagainya. Justeru, matlamat piagam pada akhirnya ialah mengukuhkan ikatan perpaduan kaum Madinah bagi memastikan keselamatan dan keamanan penduduk terjamin.

Jalinan
persaudaraan antara Muslim dan golongan bukan Muslim tidak dilarang dalam Islam
selagi mana pihak lain menghormati hak-hak umat Islam. Ini dijelaskan dalam
firman-Nya menerusi ayat 8, Surah al-Mumtahanah mafhumnya, “Allah tidak
melarang kamu daripada berbuat baik dan berlaku adil kepada orang-orang Yang
tidak memerangi kamu kerana agama (kamu), dan tidak mengeluarkan kamu dari
kampung halaman kamu; Sesungguhnya Allah mengasihi orang-orang yang berlaku
adil.” Dengan dalil itu, al-Quran telah menjelaskan soal interaksi antara
manusia dengan tujuan untuk memantapkan ukhwah antara Muslim dan bukan Muslim.

Akhir sekali, Rasulullah s.a.w turut menggalakkan umat Islam menceburkan diri dalam bidang keusahawanan dan perniagaan. Selain bertujuan memantapkan ekonomi ummah dan mengukuhkan lagi ikatan persaudaraan yang terjalin, ia juga dibuat bagi menghentikan amalan jelik dalam perniagaan yang diamalkan orang Yahudi ketika itu seperti aktiviti riba, menipu sukatan dan timbangan serta mengkhianati amanah atau perjanjian jual beli yang dimeterai sebelumnya. Dengan penyertaan lebih ramai umat Islam dalam dua bidang berkenaan, ia merancakkan aktiviti ekonomi Madinah dan menyebarkan lagi amalan terpuji perniagaan sekaligus mengurangkan dominasi orang Yahudi dalam dua bidang berkenaan. Bahkan, ia turut menjadikan ramai umat Islam ketika itu sebagai peniaga berjaya seperti Uthman bin Affan r.a dan Abdul Rahman r.a.

RUJUKAN:

Mat
Rohan, Nur Shahirah Amelia. (2015). Pengurusan Rasulullah s.a.w. Dalam
Mempersaudarakan Masyarakat di Madinah. Prosiding Seminar Pengurusan Islam: Ke
Arah Pemantapan Ummah. Universiti Kebangsaan Malaysia. http://www.ukm.my/skim/wp-content/uploads/2016/01/Pengurusan-Rasulullah-s.a.w.-dalam-Mempersaudarakan-Masyarakat-di-Madinah.pdf


Otak Manusia Tiba-Tiba Mengecil 3,000 Tahun Lalu

Baru-baru ini, satu kajian yang diterbitkan dalam majalah Frontiers in Ecology and Evolution mendedahkan otak manusia telah mengecil kira-kira 3,000 tahun lalu. Pendedahan ini merupakan satu perkara yang mengejutkan dalam kajian evolusi manusia.

Dan para saintis percaya ia terjadi kerana pengkhususan kerja dan perkongsian maklumat melalui pembangunan bahasa dan lingkaran sosial. Ini mengakibatkan otak manusia lebih bijak memanfaatkan tenaga dan mengecil dari segi saiz. Walaupun perubahan otak saiz manusia dikesan mengikut lipatan sejarah, perubahan yang paling signifikan pada era Pleistocene atau tahun-tahun terakhir Zaman Ais kira-kira 12,000 tahun lalu.

Mengikut penulis kajian Profesor Jeremy M. DeSilva, kira-kira enam juta tahun lalu, otak manusia mempunyai saiz yang besar iaitu kira-kira empat kali ganda daripada saiz otak hari ini. Kajian ini dibuat dengan membuat pentarikhan saintifik yang berkait dengan analisis titik perubahan bagi menentukan perubahan yang dilalui otak manusia.

Dapatan mereka mendapati otak manusia mula mengalami perubahan positif kira-kira 2.1 juta dan 1.5 juta tahun lalu. Pentarikhan ini dilihat sama dengan rekod arkeologi dari segi evolusi awal dan perubahan teknologi dan inovasi pada ketika itu. Salah satu daripadanya ialah kawalan api oleh kumpulan Homo sapiens.

Tetapi pengurangan otak yang terbaru berlaku kira-kira 3,000 tahun lalu. Menariknya, pengurangan otak berlaku bukan kerana perubahan diet, pengurangan saiz badan atau peralihan kepada kehidupan domestik. Tetapi ia terjadi kerana pengambilan ilmu dari luar dan kelebihan dalam membuat keputusan secara berkumpulan – biasanya terjadi apabila wujud hierarki sosial manusia.

Semua itu mula berlaku antara 10,000 dan 6,000 tahun lalu, tempoh di mana manusia tinggal di kawasan petempatan dan mengamalkan pertanian tersusun. Tempoh ini dikenali juga sebagai Revolusi Neolitik. Disebabkan kewujudan lebihan hasil pertanian, masyarakat mula terbentuk menerusi hierarki, patriarki dan pembahagian kerja buruh khusus. Dari situ, terbentuklah kelas-kelas sosial seperti artisan, petani, pengembala haiwan ternakan dan ketua-ketua puak.

Apabila manusia duduk dalam hierarki sosial tersusun dengan pelbagai idea disumbang dalam proses membuat keputusan, ia membawa kepada kemunculan kepintaran terkumpul. Profesor DeSilva yang mengajar di Jabatan Antropologi, Kolej Dartmouth juga percaya otak manusia moden lebih kecil hari ini kerana kewujudan teknologi komputer awam yang berperanan sebagai penyimpan memori luar manusia.

Ini disokong oleh Dr James Traniello dari Jabatan Biologi, Universiti Boston di mana idea kepintaran terkumpul atau sekumpulan orang lebih pintar daripada orang yang paling bijak. Konsep ini dipanggil sebagai konsep kepintaran orang ramai (wisdom of the crowd). Traniello juga percaya semut turut berkongsi pengecilan otak sama seperti manusia. Ini terjadi akibat kognitif tahap kumpulan dan pembahagian kerja sekaligus membawa kepada variasi adatapsi otak yang berbeza.

RUJUKAN

Sahir. (2021, 26 Oktober). Three Thousand Years Ago Human Brain Size Decreased, Says Study. Ancient-Origins.


Kisah Apple Tak Ingin Langsung Bertemu Elon Musk

Apple sebenarnya bukan sekadar pengeluar produk teknologi. Sebaliknya gergasi ini menciptakan sesuatu teknologi yang mengubah cara hidup.

Inovasi mendenyutkan nadi syarikat tersebut, untuk mencapai sesuatu bukan setakat pertumbuhan syarikat. Sebaliknya Apple mahu menerapkan inovasi daripada perspektif lebih menyeluruh.

Contohnya, apabila Apple mengumumkan iPhone pada 29 Jun 2007, Microsoft tidak sangka ia akan menjadi ikutan.

Steve Ballmer yang mengetuai Microsoft berpendapat iPhone sekadar mesin emel (Reisinger, 2017).

Kejayaan iPhone setiap tahun melayangkan jari tengah pada keangkuhan Ballmer, kerana inilah produk yang melambungkan Apple ke kayangan AS$1 trilion (Delventhal, 2020).

Sejak 26 Disember 1980, Apple mula didagangkan secara terbuka. Sahamnya walau bagaimanapun melepasi paras AS$1 seunit pada 19 November 2004. Sejak hari itu, tanpa henti ia meningkat secara berganda.

Tepat 40 tahun selepas mula didagangkan, saham seunit Apple mencecah AS$130.

Jadi Apple ternyata berjaya merevolusikan dunia. Namun hari ini produk-produk Apple seperti iPhone, iPad, dan Macbook sudah bukan lagi merevolusikan.

Benar, Apple menawarkan spesifikasi baru dalam setiap keluarannya. Tetapi dengan Samsung, Oppo, Lenovo dan sebagainya, ia bukan lagi satu benda baru.

Apple menyedari realiti ini. Jasa mereka dalam inovasi telefon pintar mungkin sudah mencapai kemuncak, sekarang hanya memperbaharui dari segi keupayaan. Jadi benda lain pula perlu direvolusikan.

Projek Agung Titan

Kejatuhan harga bahan api global berlaku kerana imbangan antara permintaan dan bekalan. Tetapi apa yang sedang berlaku sekarang ini memberi gambaran 40 tahun akan datang.

Secara berperingkat, Kesatuan Eropah akan mula mengharamkan kenderaan yang menggunakan minyak (Muoio, 2017). Beberapa negara lain seperti Israel, Jepun dan Canada memberi tempoh hingga tahun 2030 hingga 2040.

Tidak lama lagi, seluruh dunia akan menyahut seruan ini. Semua kenderaan perlu menggunakan alternatif yang lebih mesra alam. Itulah apa yang dibuat banyak pengeluar kereta elektrik semasa.

Walaupun tidak 100 peratus mesra alam, kereta elektrik jauh lebih baik daripada berpetrol (Ellsmore, 2019). Tidak pelik kenapa Apple mahu terlibat dalam industri kenderaan. Kerana masih sempat untuk berinovasi.

Projek Titan merujuk pada penyelidikan dan pembangunan sebuah kereta elektrik berlambang Apple Inc (Harris, 2015).

Inisiatif 10 tahun ini telah bermula sejak 2014 lagi. Dan seperti biasa, Apple mahu merevolusikan industri kereta elektrik.

Setakat ini bateri kereta elektrik memang susah dicas. Pengecasan sebuah kereta dijangka mengambil masa lapan jam.

15 minit sekalipun sudah lama, untuk dibandingkan dengan isi minyak. Jadi Apple mahu membangunkan sebuah teknologi bateri yang belum ada di pasaran (Garber, 2020).

Seronok juga membayangkan Titan bersaing dengan Tesla yang jauh lebih ke hadapan. Bercakap pasal Tesla, ada satu benda menarik perlu dikupas.

Tim Cook Tidak Melayan Elon Musk Langsung

Tesla Model 3 dipuji kerana lebih baik daripada BMW 340i (DeMuro, 2017). Tetapi seberapa ramai yang tahu bahawa Tesla Motors menuju kemuflisan pada tahun 2017 (Allen & Vandehei, 2018).

Itulah zaman paling sukar dihadapi Elon Musk, sampai beliau terpaksa membuat keputusan paling pahit. Demi kelangsungan syarikatnya, Musk menghubungi Apple untuk menjual syarikat.

Kadar pengeluaran ketika itu tidak menjaminkan keuntungan. Syarikat lebih banyak berbelanja setiap masa. Memandangkan Apple membawa fikrah inovasi, mungkin inilah takdir syarikat tersebut.

Tetapi Apple jelas tidak mahu Tesla Motors. Jangankan bersetuju, Tim Cook enggan bertemu Musk langsung (Murray, 2020).

Keengganan Cook mungkin suatu rezeki terselindung. Kerana Musk mengendalikan krisis kewangan dengan baik.

Beliau menumpukan perhatian sepenuhnya pada Model 3 yang melancarkan Tesla Motors semula. Hari ini Tesla mempunyai aset sebanyk AS$34.309 bilion, dengan empat model kenderaan untuk dipilih pelanggan.

Jadi Cook dulu enggan berjumpa Musk. Tetapi sekarang Apple mahu mengeluarkan kereta sendiri. Kesimpulan ini membuat bunyi bahawa Apple tersilap strategi dulu. Cuma rugikah Apple? Tentu sekali tidak.

RUJUKAN:

Allen, M., & Vandehei, J. (2018, November 26). Elon Musk says Tesla came “within single-digit weeks” of (ditapiskan). Axios.

Delventhal, S. (2020, Mac 10). Apple’s 5 Most Profitable Lines of Business. Investopedia.

DeMuro, D. (2017, November 6). Here’s why the Tesla Model 3 is the coolest car of 2017. AutoTrader.

Ellsmore, J. (2019, Mei 20). Are electric vehicles really better for the environment? Forbes. Fox Business.

Garber, J. (2020, Disember 24). Apple Car doesn’t require Tim Cook to build an auto-assembly line.

Harris, M. (2015, Ogos 14). Documents confirm Apple is building self-driving car. The Guardian.

Murray, W. (2020, Disember 23). Elon Musk: I tried to sell Tesla to Apple. The Guardian.

Muoio, D. (2017, Oktober 24). These countries are banning gas-powered vehicles by 2040. Business Insider.

Reisinger, D. (2017, Januari 10). That time Steve Ballmer laughed at iPhone. Fortune.


Bandar Di Jepun Ini Nak Haramkan Pengunaan Telefon Bimbit Sambil Berjalan

Bukan satu rahsia sesetengah daripada kita suka berjalan sambil melihat skrin telefon pintar atau tablet. Kerana terlalu asyik dengan peralatan yang digunakan, tak sah jika si pengguna bergaduh atau terlibat dalam kemalangan. Bagi sebuah bandaraya di Jepun, mesej mereka terhadap obsesi ini mudah saja: cukuplah!

Pegawai-pegawai di Yamato, sebuah bandaraya tidak jauh dari Tokyo telah menyerahkan usul kepada dewan bandaraya yang melarang individu berjalan di bandar berkenaan sambil menggunakan telefon mereka.

Dalam satu temubual bersama AFP, pegawai dewan bandaraya Masaaki Yasumi berkata, “Bilangan individu yang menggunakan telefon bimbit semakin bertambah dengan pantas. Begitu juga bilangan kes kemalangan di kawasan populasi padat. Kami mahu menghalang itu daripada berlaku.”

Sekiranya usul tersebut diluluskan, ini menjadikan Yamato sebagai bandaraya pertama Jepun yang menguatkuasakan larangan penggunaan telefon semasa berjalan kaki. Bagaimanapun, individu yang masih berdegil menggunakan telefon pintar atau tablet semasa berjalan tidak akan dikenakan sebarang hukuman.

Yasumi menambah, “Kami berharap larangan tersebut dapat meningkatkan kesedaran tentang bahaya perkara sebegini.” Hebahan umum termasuk poster dan mesej kepada penduduk bakal dimulakan pada bulan hadapan.

Pada tahun 2014, satu kajian yang dibuat oleh gergasi telekomunikasi Jepun NTT Docomo mendedahkan purata lapangan pemerhatian pejalan kaki semasa menggunakan telefon pintar ialah 5% daripada apa yang dilakukan mata secara normal.

NTT Docomo turut melakukan simulasi bagi menguji penemuan mereka itu. Simulasi mereka membayangkan 1.500 pengguna menggunakan lintasan pejalan kaki Shibuya, sebuah lintasan pejalan kaki yang sibuk di Tokyo sambil menggunakan telefon pintar.

Hasilnya cukup mengejutkan. Mengikut simulasi mereka, NTT Docomo menjangkakan 2/3 pejalan kaki tidak akan menyeberang jalan tanpa berdepan insiden iaitu 446 perlanggaran, 103 orang jatuh dilanggar orang dan 21 lagi kehilangan telefon mereka.

Namun, perkara ini tidak terhad kepada pejalan kaki semata-mata. Bilangan pengguna basikal yang menggunakan telefon pintar semasa menunggang dan terlibat dalam kemalangan juga semakin bertambah. Dan dalam sesetengah kes, keluarga-keluarga mangsa membuat tuntutan kewangan sehingga AS$1 juta kepada pesalah sebagai pampasan atas apa yang berlaku.

RUJUKAN:

AFP. (2020). Japanese city aims to ban phone use while walking. Free Malaysia Today. https://www.freemalaysiatoday.com/category/world/2020/06/01/japanese-city-aims-to-ban-phone-use-while-walking/


Bani Tenang: Islam Rastafari

Orang Islam sekarang ni pelik. Dan mereka sukakan benda-benda yang pelik. Asal sahaja seseorang itu mampu menarik perhatian manusia melalui retorik kata-kata indah Islamik, terus dipanggil sebagai pendakwah atau lebih parah dipanggil wali. Tanpa kita tahu latar belakang fahaman penutur itu, kita terus menjulang nama orang itu. Makin aneh, ramai pula pentaksub yang mengikutinya secara trend. Sebelum berbicara tentang ’Islam Rastafari’, kita perlu fahami terlebih dahulu apa itu ‘Rastafari’.

Rastafari ini adalah satu agama yang Afro-sentrik. Namun, ianya bukanlah seperti agama pagan nenek moyang orang Afrika. Ianya adalah agama yang berunsurkan Judeo-Christian. Ada yang berpandangan ianya merupakan salah satu dari Gerakan Agama Baharu, atau sebuah pecahan aliran agama Kristian, atau sebuah kultus, atau ada juga yang mendakwa ianya sebuah gerakan Tajdid. Bahkan, ada juga yang beranggapan ia sebenarnya lebih kepada gerakan politik berideologikan Nasionalis Afrika, atau politik keagamaan, atau gerakan sosial, atau hanyalah etnik kerana mereka berasal dari kelompok yang memiliki persamaan dari segi tradisi, bahasa dan kepercayaan.

Namun, masyarakat dunia lebih melihat mereka sebagai sebuah entiti keagamaan. Ini kerana jumlah penganutnya ramai dan penyebarannya agak pesat kepada masyarakat dunia. Sehingga kini, jumlah mereka adalah sekitar 1 juta penganut. Walaubagaimanapun, golongan Rastafari menganggap kumpulan mereka bukanlah sebuah agama, tetapi lebih kepada sebuah cara hidup secara spiritualnya. Penganut Rastafari turut dikenali sebagai Rastafarian atau Rastas. Namun, mereka lebih suka digelar Rastas kerana menurut mereka istilah Rastafarian itu seolah-olah mendoktrinkan konotasi negatif terhadap kumpulan mereka.

Prinsip kepercayaan mereka dikenali sebagai Rastalogi yang terbuka dan dinamik untuk ditafsirkan oleh sesiapa sahaja. Induk fahaman agama mereka lebih condong kepada Kristian. Namun, ianya bersadur dengan unsur-unsur agama Yahudi. Mereka beriman dengan Bible tetapi dengan cara tafsiran tertentu bagi menggabungkan konsep agama Kristian dan Yahudi. Mereka menyembah satu Tuhan yang bernama Jah iaitu bersempena nama panggilan Tuhan Yahudi, Jehovah. Mereka lebih cenderung untuk berkata bahawa mereka ‘mengenali’ Tuhan (Arif/Knowing) berbanding ‘mempercayai’ Tuhan (Iman/Believe).

Tuhan Jah ini boleh berinkarnasi serta menyerap masuk ke dalam jasad manusia. Mereka mendakwa Jesus itu adalah bentuk Inkarnasi Tuhan Jah atau Tuhan Jah menyerap masuk ke dalam jiwa Jesus (Hulul/Tanasikhul Arwah). Kesatuan Tuhan dengan Makhluk ini menjadikan mereka mengamalkan Mistik Kerohanian. Mereka beriman dengan Jesus sebagai wakil Tuhan namun bukan dengan cara yang sama dengan tradisi orang Kristian fahami. Bagi mereka, Jesus itu berkulit gelap. Kata mereka, orang Barat sengaja menggambarkan Jesus berkulit putih secara doktrinisasi agar dapat menindas orang kulit hitam.

Perkataan ‘Rastafari’ berasal dari perkataan bahasa Geez, iaitu ‘Ras’ dan ‘Tafari’ bersempena nama seorang Maharaja Habsyah, Haile Selassie yang berkuasa pada 1930-1974. Ras bermaksud Lord (Tuan/Tuhan) dan Tafari adalah nama asal kepada Maharaja Haile Selassie. Haile Selassie ini adalah gelaran diraja rasmi setelah maharaja ini menaiki takhta. Ia membawa maksud “Kekuasaan Trinity”. Maharaja ini sebenarnya penganut tegar agama Kristian mazhab Ortodoks Tawahedo. Mazhab ini hanya wujud di Habsyah (Ethiopia dan Eriteria). Mazhab ini tidak sama dengan mazhab ortodoks lain sama ada di Rusia mahupun di negara Arab. Di Habsyah, memang banyak percampuran tradisi Kristian dan Yahudi hasil kesan perjalanan sejarah.

Bahkan, Maharaja Haile Selassie ini merupakan keturunan Raja Sulaiman dari jalur Amharik yang berkahwin dengan Ratu Saba menurut tafsiran Kristian Ortodoks Tawahedo. Ini membuatkan sehingga Ratu Elizabeth II bertindak menundukkan diri kepada Maharaja Haile Selaissie tatkala menziarahinya di Habsyah. Sedangkan, Ratu Elizabeth II tidak sesekali pernah dan tidak boleh tunduk kepada sesiapa. Apabila Ratu Elizabeth yang memiliki empayar seluruh dunia pun tunduk kepada Maharaja Haile Selassie, maka seluruh pemimpin dunia barat lain pun akan tunduk kepadanya ketika bertemu. Hal ini sangat signifikan sebagai lambang ‘Orang Putih Tunduk Kepada Orang Hitam’.

Menurut penganut Rastafari, Maharaja Haile Selaissie yang berketurunan Raja Daud dari jalur Raja Sulaiman ini merupakan kedatangan kedua Jesus sebagai al-Masih sekaligus reinkarnasi Tuhan Jah. Bahkan ada juga yang mendakwa Maharaja ini merupakan Nabi yang memiliki unsur Ketuhanan. Oleh itu, Maharaja ini sebahagian dari Triniti sehingga nama gelarannya dipanggil sebagai ‘Kekuasaan Triniti‘. Peristiwa Maharaja Haile Selaissie menaiki takhta ini menurut mereka adalah menepati ramalan akhir zaman yang terkandung dalam Bible.

Susuk tubuh Maharaja Haile Selaissie ini dijadikan panutan kepada masyarakat Afrika yang dibawa ke dunia Barat untuk dijadikan hamba. Dengan semangat inilah mereka bertahan dalam hidup yang penuh penindasan orang kulit putih (white supremacy). Mereka menggelar orang Barat sebagai ‘Babylonian’ kerana orang Yahudi dalam Bible dulu ditindas oleh orang Babylon. Mereka beriktikad bahawa negara Habsyah itu sebagai ‘Zion’ iaitu Tanah Yang Dijanjikan bagi orang Afrika. Sememangnya Habsyah dahulu merupakan sebuah wilayah yang kaya raya dan penuh keagungan sebelum didatangi penjajah. Oleh itu, bendera Habsyah era Maharaja Haile Selassie yang bewarna Hijau Emas Merah itu dijadikan identiti mereka.

Cara hidup Rastafari dikenali sebagai Liviti. Mereka memiliki ritual tersendiri. Antara barang pentahbisan mereka adalah daun g4nja yang dianggap ‘Herba Suci’. Mereka sangat menghormati alam semula jadi. Mereka hanya makan perkara yang semula jadi sebagai dietic law. Mereka juga tidak makan makanan yang dimasak oleh wanita yang sedang haid. Mereka dilarang minum arak dan mengambil dadah seperti h3roin dan k0kain. Mereka tidak menghisap rokok tembakau, melainkan hanya rokok g4nja. Bagi mereka g4nja bukanlah d4dah dan patut dihalalkan. Ini antara perjuangan mereka. Dan trademark mereka adalah mereka selalunya berambut dreadlocks.

Walaupun agama ini berlatar belakangkan Habsyah di benua Afrika, namun ia sebenarnya mula berputik di Jamaica, benua Amerika oleh Marcus Garvey sekitar tahun 1930an. Ketika itu komuniti Afrika ditindas oleh penjajah British berkulit putih yang membawa mereka ke sana. Ketika 1950an, komuniti Afrika di Jamaica yang terpengaruh dengan gerakan Rastafari ini kian kuat sehingga berlaku konflik dengan komuniti lain di sana. Ini menjadikan golongan Rastafarian makin teruk dilenyak.

Namun, sekitar tahun 1960an-1970an, budaya Rastafari mula diterima ramai apabila perjuangan mereka disebarkan secara aman dan popular. Antaranya adalah melalui lagu-lagu raggae Bob Marley. Ideologi berkisarkan keadilan, kebebasan, keharmonian, kasih sayang, kemanusiaan disebarkan melalui lagu. Semua bangsa sama, semua agama sama, Tuhan setiap agama juga sama kerana Tuhan itu Esa, cuma dikenali dengan nama berbeza bagi setiap manusia. Inilah cara mencapai keamanan dan ketenangan duniawi menurut mereka. Smoke weed bro! Hembus…

Tatkala populariti budaya ini memuncak naik, tiba-tiba Maharaja Haile Selassie di Habsyah digulingkan oleh golongan tentera pada 1974 sebelum mati pada tahun 1975. Hal ini membuatkan akidah Rastafari tergugat kerana ‘Tuhan’ mereka mati. Ramai yang mula meninggalkan ajaran ini. Oleh itu, muncullah golongan yang mendakwa maharaja itu sebenarnya tidak mati dan tidak akan mati, tetapi jasadnya hanya ghaib. Kerohanian maharaja masih berada di dunia ini. Oleh itu, gerakan Rastafari terus tetap wujud sehingga kini.

Budaya Rastafari juga menyerap masuk dalam komuniti Islam. Oleh itu, wujudlah kumpulan yang digelar sebagai Islam Rastafari. Bukanlah sepenuhnya akidah Rastafari ini dibawa masuk ke dalam Islam Rastafari, tetapi ideologi dan kebudayaan itu sangat tebal sehingga mereka memiliki tafsiran sendiri terhadap Islam. Mereka ini mengamalkan hidup sederhana (‘zuhud’). Mereka mengajarkan sikap menghormati orang lain. Agama itu adalah tentang Ketuhanan dalam jiwa manusia. Maka jangan dilihat pada zahir seseorang itu.

Ramai yang keliru sehingga menganggap mereka ini persis golongan Sufi. Kalam-kalam ‘hikmah’ mereka bak Hakikat-Makrifat. Untaian kata itu sangat menarik minat orang awam mendengarnya. Namun, sebenarnya mereka ini bukanlah Sufi tetapi ‘Sophist’ (Sufastaiyah). Dan fahaman mereka ini juga mirip dengan Murjiah.

Mereka meremehkan syariat. Kata mereka, “Islam itu Asing (Ghuraba’) dan akan kembali Asing pada akhir zaman. Maka beruntunglah golongan yang Ghuraba’”. Hakikatnya, Islam Rastafari itu bukanlah Ghuraba’, tetapi kelompok Syadz (aneh). Sebahagian mereka berbicara dengan bahasa penuh bunga, mendakwa bahawa Tuhan itu adalah cahaya yang gilang-gemilang berada di langit bersama-sama para Malaikat disekelilingNya. Hal ini persis dengan kepercayaan kaum pagan kuno.

Masyarakat kita cepat terpengaruh kerana hanya bertaqlid buta kepada trend. Mereka tak tahu pun apa yang mereka sebut. Logo apa yang mereka bawa. Yang mereka tahu ianya trend. Jual baju, topi, flavour vape dan sebagainya dengan menumpang trend Rastafari.

Bila tengok Rastafari menyanyikan ‘lagu ketuhanan’ dengan untaian kata yang indah, terus mereka anggap itu dakwah walaupun terkadang liriknya merosakkan akidah. Apabila Rastafari menjadi Imam Solat, mereka berkata, jangan menghukum zahir syariat orang itu. Sepatutnya, masyarakat kita perlu lebih peka. Tidak salah nak layan lagu raggae dan berpakaian Hijau Kuning Merah, tetapi konsep akidah kena jaga. Maka berwaspadalah !

* Sebarang soal jawab atay perkongsian, jemput follow penulis di : Oleh : https://instagram.com/khairiasyraf_17

RUJUKAN :– Al-Milal wal Nihal, Imam Syahrastani– What Is Rastafarianism? Who Was Bob Marley, Wayne Jackson– Muslim Rastafarian? Islam VS the Teachings of His Majesty Intro, Melek Media House


Mitos-Mitos Pembunuh Bersiri

Dr. Scott Bonn, seorang krimnologis pernah menyatakan mitos-mitos disebalik pembunuh bersiri. Pembunuh bersiri sangat popular bukan kerana kewujudan mereka di dunia sebenar.

Tetapi ia popular kerana ia menjadi tontonan dalam media-media hiburan seperti filem. Sampai pada satu tahap, penonton sangat tertarik dengan karisma pembunuh bersiri ini.

Dr. Bonn menjelaskan, pembunuh bersiri di media bukanlah seperti yang berlaku di dunia sebenar. Ia sangat jauh berbeza.

1. Antara tarikan utama pembunuh bersiri adalah mereka dipaparkan sebagai seorang genius dalam mengendalikan jenayah.

Tetapi secara realitiya, mereka tak genius. FBI pernah menjalankan ujian IQ ke atas pembunuh-pembunuh bersiri dan didapati pembunuh bersiri mempunyai kecerdikan paras purata seperti manusia lain.

Yang menjadikan mereka luar biasa dan sukar ditangkap adalah kerana rancangan mereka yang sangat rapi, strategik dan berhati-hati.

2. Pembunuh bersiri dalam media selalu dipaparkan sebagai seorang yang suka menyendiri dan tak campur orang. Dikatakan ada gangguan keresahan (anxiety disorder) dan seorang sosipatik (sociopath).

Tapi realitinya, majoriti pembunuh bersiri seorang yang pandai bersosial dan mudah berkawan. Malah, mereka mempunyai keluarga sendiri dan lingkungan kawan-kawan rapat.

Mereka juga jalani kehidupan yang normal sehingga sukar untuk dijejak.

Dalam dunia sebenar, pembunuh bersiri yang selalu berseorangan dan tak campur orang adalah pembunuh yang paling senang dijejak dan mudah ditangkap.

Edmund Kemper III, seorang pembunuh bersiri sendiri mempunyai kawan-kawan dalam kalangan polis sampai sukar untuk dijejak.

3. Pembunuh bersiri juga popular sebagai seorang yang suka pihak berkuasa tangkap mereka dengan sengaja meninggalkan bukti dan identiti mereka seperti surat dan kad.

Tapi realitinya, mereka tak begitu. Ramai pembunuh bersiri semakin rapi dan berhati-hati setiap kali mereka lakukan pemubunuhan.

Semakin ramai mereka bunuh, semakin berpengalaman dalam tatacaranya untuk membunuh. Maka, semakin sukar untuk pihak berkuasa untuk menjejaki mereka.

4. Pembunuh bersiri juga sering dipaparkan sebagai seorang lelaki. Di dunia realiti, perempuan tak terkecuali.

Antara pembunuh bersiri wanita yang terkenal adalah Aileen Wuornos. Di Amerika Syarikat, sebanyak 20% pembunuh bersiri adalah dalam kalangan wanita.

5. Pembunuh bersiri sering juga dikaitkan sebagai orang yang sakit mental yang teruk.

Ini tak benar sepenuhnya. Mereka ada gangguan mental, tapi cuma personaliti psikopatik (psychopath) iaitu keadaan di mana mereka mempunyai daya stimuli emosi yang sangat rendah.

Mereka sukar untuk rasa sedih ke atas kesengsaraan dan keperitan manusia lain.

Kesakitan lain seperti berhalusinasi dan gila adalah perkara yang sangat jarang berlaku. Ia wujud, tapi tidak majoriti. Biasanya pembunuh bersiri yang ada gangguan macam ini tak dapat jalankan pembunuhan mereka dengan baik.

Malah, mudah ditangkap dan dijejaki.


Lelaki Indonesia Ini Claim Boleh Bertelur

Tidak terbayang perasaan seorang lelaki seandainya didapati hamil. Perasaan takut, risau, resah dan gelisah mesti mencurah sampai baju boleh basah. Tetapi lagi tidak terbayang jika seorang lelaki mengeluarkan telur daripada lubang duburnya. Situasi ini terjadi (Italicization disengajakan) di tidak lain tidak bukan bumi garuda yakni Indonesia sendiri. Semua orang tahu Indonesia berwilayah besar. Besar wilayahnya; besar lagi populasinya. Satu masalah dengan populasi besar – ramai orang elok, dan ramai juga orang pelik.

Kabupaten Gowa terletak di Selatan Sulawesi yang mempunyai lebih daripada 600,000 penduduk. Salah seorang penduduk adalah seorang remaja berusia 14 tahun. Tidak perlu tarik panjang. Dari awal lagi semua boleh agak remaja ini mungkin ada masalah tertentu. Jadi namanya wajar tidak didedahkan, kerana 1) dia masih bawah umur dan 2) dia mungkin perlu pertolongan mental.

Cuma itulah – bapanya sendiri menyokong cerita yang berlaku. Mudah kata, kisah ini boleh disimpulkan dengan “ada benda yang tersembul… tetapi bukan bakat”. Benda yang tersembul itu adalah telur. Katanya remaja ini digegaskan ke sebuah klinik. Bapanya mendakwa remaja tersebut bertelur sampai 20 biji dalam tempoh dua tahun. Ini yang dikatakan pelik. Manusia bertelur sampai 20 butir… tetapi siaran macam tertangguh pula sampai pergi klinik selepas dua tahun.

Bapanya kemudian cakap telur pertama dipecahkan dan yang keluar – aku harap korang tak makan telur sebelum/ketika baca artikel ni – warna kuning saja… tiada warna putih.

Sebulan kemudian, telur kedua dipecahkan dan kandungan kali ini cuma putih… tanpa kuning (Devlin, 2018).

Jadahnya Cerita Ni

Apa yang berlaku seakan-akan sama pula dengan cerita seorang janda di Cianjur, Jawa Barat, yang katanya hamil tanpa melakukan hubungan syahwat. Justifikasi kehamilan memang tak boleh belah. Rasa ada angin masuk melalui liang peranakannya semasa tertidur selepas melaksanakan solat. Kalau zaman Yunani Kuno, memang jawabnya Zeus punya kerjalah. Celaka punya Zeus.

Terang-terangan inilah masalah apabila sains diketepikan. Mesti ada yang percaya angin boleh menghamilkan wanita. Dan mesti ada yang percaya remaja ini boleh bertelur. Ikut pada penjelasan seorang pakar di hospital, remaja tersebut memang mengeluarkan telur daripada duburnya. Tetapi mereka syak telur tersebut dimasukkan terlebih dahulu sampai ke dalam rektumnya. Kerana telur itu adalah telur ayam.

Ikut pada landasan sains, benda ini tersangat mustahil. Sistem perhadaman manusia tidak membolehkan benda ini berlaku. Tetapi apakan daya – remaja tersebut dikenakan perintah kuarantin supaya doktor dapat menyiasat. Apa yang berlaku selepas kuarantin memang tidak tahu. Semua boleh bayang sendiri.

Walau bagaimanapun, ini bukan satu-satunya kes yang berlaku. Di Jakarta (negara itu juga), ada seorang warga emas yang juga baik jangan dedah nama. Mungkin sudah nyanyuk barangkali. Katanya dia pun boleh bertelur. Dan apabila telurnya disiasat (no pun intended) di Bogor, telur itu adalah telur ayam berusia dua minggu (Mackie, 2018).

Tiada siapa tertanya pula macam mana telur ayam boleh masuk dalam dubur orang tua ini. Mesti banyak minyak dilumurkan di situ untuk menjadi betul-betul licin. Silap-silap minyak yang Amerika Syarikat rembat di Iraq pun tidak cukup untuk melicinkan kerja gila ini.

Apa pengajaran daripada kisah ini? Lelaki secara semulajadi ada dua telur. Kalau ada satu, itu terjadi sesuatu. Masih lagi lelaki. Tetapi kalau keluar telur daripada dubur, ambil dan hempas di kepala. Amende lah…

RUJUKAN:

Devlin, P. (2018, Februari 22). You’ve got to be yolking! Teenage boy, 14, lays an EGG in front of baffled doctors – and he says he’s squeezed out nearly two dozen over the last few years. Daily Mail.

Mackie, T. (2018, Februari 24). Doctors STUNNED as 14-year-old boy ‘LAYS an EGG’ after ‘baffling’ X-RAY ‘proof’. Express UK.


Petani Dan Peladang Kerja Orang Miskin?

Australia, walaupun kurang berjaya dari segi automotif, namun merupakan antara negara pengeluar makanan terbesar di rantau sebelah sini dengan 12 peratus dari KDNK negara tersebut datang dari eksport hasil pertanian dan perladangan. Industri tenusu mereka, industri penternakan mereka bukan calang-calang. Kapasiti Australia dalam mengeksport produk daging adalah 2.34 juta tan setahun, meletakkan Australia sebagai pengeksport daging lembu kedua terbesar diatas planet ini selepas Brazil. Eksport daging Australia tidak hanya melibatkan daging lembu tetapi juga biri-biri dan kambing dimana pada bulan Ogos tahun ini sejumlah 118.813 juta kilogram daging pelbagai jenis diproses dan dieksport ke 57 destinasi seluruh dunia. Pasaran utama adalah Kesatuan Eropah, Jepun, Taiwan, Korea Selatan, Amerika Syarikat dan Timur Tengah.

Pada tahun 2016 hingga 2017 Australia menghasilkan 9 billion liter susu, industri yang memberikan peluang pekerjaan kepada lebih 42 000 orang. 37 peratus dari hasil tenusu Australia bernilai 3 billion Dollar dan ia di eksport ke seluruh dunia.

Mari cakap pasal padi beras.

Australia menghasilkan 10 tan beras per hektar, penghasilan paling besar sedunia berbanding negara pengeksport beras terbesar dunia iaitu India. Penghasilan beras oleh Australia melibatkan penggunaan teknik pengairan minimum dimana penanam padi menggunakan 50 peratus kurang sumber air berbanding jumlah purata global dan menggunakan spesies tanaman padi Japonica yang menghasilkan padi pada kuantiti besar.

Australia juga menghasilkan varian padi mereka sendiri yang tahan lasak dan memerlukan kurang penggunaan air tetapi menghasilkan beras pada kapasiti tinggi.

Industri padi Australia melibatkan 2000 sawah yang dimiliki komuniti keluarga penanam padi dengan purata sawah padi bersaiz 400 hektar dan eksport padi Australia pernah mencecah sehingga 80 peratus. Jumlah eksport padi dan beras Australia pada tahun 2017 bernilai 14 juta AUD.

Jumlah eksport makanan Australia keseluruh dunia pada tahun 2016 bernilai 46 billion AUD.

Siapa kata kalau jadi petani, peladang, penternak dan nelayan tak boleh maju?

Dan kome tak segan ke mat salleh lagi terror tanam padi dari kita yang dah memang berkurun berzaman tanam padi ni?

Australia tak hebat dalam industri automotif. Holden yang merupakan pengeluar kereta di Australia tidak lagi menghasilkan kereta pada 20 Oktober 2017. Sekarang hanya menjual kereta-kereta jenama Opel di pasaran tempatan da luar negara.

Tapi eksport makanan Australia tetap berterusan dan menjana sejumlah besar KDNK negara benua tersebut.

Jadi, mahu makan gearbox kereta atau makan nasi?

Saya mahu makan nasi.